Espainiako Txapelketa irabaz dezake Latigok

Sebas Perez Latigo boxeolaria.

Sebastian Perez Latigo boxeolariak Espainiako txapelketa irabazi dezake martxoaren 16an. Team Latigo Boxing klubekoak gerrikoa eskuratzea lortzen badu, titulu hori irabazten duen Errenteria-Oreretako bigarren boxeolaria izango da. Izan ere, Paco Buenok lortu zuen 1941. urtean.

Latigo, super oilar kategorian arituko da egungo Espainiako txapeldunaren kontra, Ardy Rodriguez.


Ezkurra finalerdietan, justu-justu

Ezkurrak susto haundia hartu zuen atzo Urtasunen aurka. 28-30 galdu zuen Buruz Buruko Txapelketa Nagusiko ligaxkako azken partidua eta finalerdietarako pasea galtzekotan ere izan zen (23 tanto behar zituen). Azkenean, justu-justu, baina finalerdietan izango da. Ezkurrak bezala, katedrak ere kolpe haundia jaso zuen atzo. Hasiera oso parekatua izan zen, 6na berdindu zuten arte. Urtasun peloteoan nagusitu zen eta bi estuasun gutxienez izan zituen Ezkurrak: 8-17an eta 21-24an. Hala ere, txapeldun haundia ez zegoen amore emateko eta 23ra iristea lortu zuen. Tanto hori garaipen bat bezala ospatu zuen. Azken tantoetan ez zen alde haundirik izan, baina Urtasun beti aurretik mantendu zen, garaipena lortu arte. Emaitza honekin, Ezkurrak bigarren finalerdia jokatuko du San Miguelen aurka.


Aieteko anbulatorioan azken lanetan ari dira

Aieteko osasun zentroko lanak aurrera doaz, eta Eusko Jaurlaritzak azaldu duenez, “azken lanetan” ari dira, baina oraindik ez dute zehaztu noiz zabalduko duten. Momentuz, anbulatorioaren kanpoko errotulazioa jarri dute, Eusko Jaurlaritzaren eta Osakidetzaren logoekin batera. Gainera, ez da lanei lotutako hesirik ageri, nahiz eta oraindik obren zaku bat edo beste ikus daitekeen. Fatxadako aldamioa kendu zuten.

Aieteko anbulatorioa aspalditik eskatu du Lantxabe auzo elkarteak, eta auzoak “premiazko beharra” duela nabarmendu du, are gehiago pandemia garaian. Orain arte, auzoak ez du osasun zentrorik izan, eta bizilagunak Ondarretakora edo Amara Berrikora joaten dira, Aieteko zonaren arabera. Hedabide honek osasun zentro berriaren egoera eta aldarrikapenaren ibilbidea errepasatu zituen maiatzan, Felix Perez Lantxabeko kidearekin.

Anbulatorioaren errotulua. (Argazkia: Maite Reizabal)


Ane Etxezarreta: 'Kostata baina azkenean lortu dugu aurreneko puntua'

Realak 0 eta 0 berdindu du Españolen aurka Barcelonan

Realak 0 eta 0 berdindu du Españolen aurka Barcelonan


Lurralde antolaketa berriak Ipar Euskal Herriari ez dio egitura propiorik emango

Pirinio Atlantikoetako prefet Phillipe Reyk aurkeztu du orain arteko zerbitzuak bateratuko dituen egitura berria, baina zerbitzuak non kokatuko dituzten ez du argitu. Nicolas Sarkozyren gobernuaren proiektua martxan da urtarrilaren 1az geroztik; erreformak ez du aintzat hartu egitura propio bat izateko aspaldiko eskakizuna.


Ostiralean Azkoitian eskainiko duten ‘Jauregi eta dorretxe artean’ bisita gidatua orduz aldatu dute

Azkoitiko Udalak antolatutako bisita gidatuak aurrera doaz, eta aldaketa bat egin du erakundeak datorren ostiraleko, hilaren 24ko, bisitan. Jauregi eta dorretxe artean izenburupean egingo duten bisita 17:30ean izango da, 12:00etan beharrean. Parrokia aurrean hasiko dute bisita ordu horretan.

Bestalde, irailaren 9an Santa Kutz baselizan egin behar zuten bisita, baina hara joan ordez Santa Klarara joango dira bisitariak. Informazio gehiago nahi duenak Loiolako Turismo Bulegoko 943-15 18 78 zenbakira deitu edo i-loiola@urolaturismo.eus helbidera idatz dezake.


Ostirala ekitaldiz betea Goiburun

Hainbat ekitaldi desberdinek bete zuten ostirala Goiburun. Alde batetik, Kantujirako kideak izan ziren kantuan, eta bestetik bi aurkezpen izan ziren: auzoko mural berriarena eta Burdina taldearena. Honen ostean, auzo afaria eta monologoa izan ziren, gaueko berbenaren aurretik.

Argazkiak | Bideoak: Muralaren making-of / Monologoa

Kantujirakoek animatu zuten euren kantuekin ostiral arratsaldeko eguraldi lainotsua. Aurten ere, talde polita aritu zen auzoan zehar kantari.

Hauen etenalditxo batean berriz, uztailean zehar egindako muralaren aurkezpena egin zen. Mural hau egiteko asmoa lehengo urtetik bazegoen ere, aurten lortu da aurrera eramatea. SEGA (San Estebango Gazte Asanblada)-ko kideak izan dira aurrera eraman dutenak, baina ez dira bakarrik aritu. Izan ere, ezinezkoa izango zen Olaia Zapirain, Alaitz Bikuña, Eider Ezeiza eta Edurne Pisador laukotearen laguntzarik gabe; hauek izan baitira gidari murala margotzeko abenturatxoan. Beraz, hauei eskerra eman ostean, frontoiaren atzeko horma estaltzen zuen tela kendu zen, murala agerian utziz.

Muralaren aurkezpenaren ostean, Burdina taldekoen txanda izan zen. Aurtengoan, Goiburuko Liña-putzuaren aurkezpenarekin. Aurkezpenarekin batera, Juan Bautista Arruti, orain dela egun gutxi arte Goiburuko bizilaguna zena omendu zuten. Izan ere, berak hitz egin zien Burdina taldekoei XX.mende hasiera arte erabilia izan den liho putzu honen inguruan, eta kontu honen inguruan irakurri bazuen ere, ez zuen aukerarik izan aurkezpenean guztien artean egoteko. Gauzak horrela, bere bilobak, Ion Belokik, ondorengo bertsoak eskeini zizkion:

Iturri amaigabetik

geunden edaten ohituta

ta orain ustekabean

geratu zaigu aituta

zein beharrezkoa zinen

ez geunden gu jabetuta

zoriontsu sentitzen gine

n zuri hitz egiten adituta.

Burdinak behar zintuen

ez dago zutaz ahaztuta

Liña-Putzu zuri eskerrak

dago berreskuratuta

Goiburun maitale sutsu

beti izan zinen zu ta

zure begiradapean

denok gaude babestuta.

Arbasoen jakinduria

denok dugu ezaguna

gure familin zu zinen

denon arten jakintsuna

gu jakinduriz hornitzen

pasatzen zenun eguna

zure hizketaldi ederra

gozoa eta biguna.

Burdina zu ezagutzeaz

sentitzen da zorteduna

iturri amaigabetik

asko ta asko edan duna

aitona baino gehiago

guretzat zinen laguna

behin ere ez da etengo

zuganako maitasuna.

Honen ostean, Patxi Aznar Burdinako kide eta historialariak, azaldu zuen zer den liña-putzu bat eta honen inguruko hainbat azalpen ere eman zituen.

Aurkezpen guztien ostean, tripa betetzeko unea iritsi zen, eta aukera paregabea izan zen frontoian egin zen auzo-afarian. Bapo afaldu ondoren ordea, begirada guztiak bertan kokatuta zegoen eszenatoki aldera bideratu ziren Unai Ormaetxearen monologoaz gozatzeko. Lehengo urtean lehen aldiz "Gure Kontuk" eskeini ondoren, aurtengoan "Urte Kontuk" saio berria aurkeztu zuen.

Ikuskizunarekin barre apur bat egin ondoren, mahaitik altxatzeko unea iritsi zen; eta honekin batera gauean zehar jotzen aritu zen Ezten Giro taldeak alaitu zuen giroa.


'Hemen Debagoiena' saioa osorik: 2020-01-16

Goiena Komunikazio Taldearen ‘Puntua’ aldizkariak bost urte bete ditu. Erreportaje eta elkarrizketa landuak moda eta bestelako gaiekin lantzen dituen astekariaren gaineko erreportajea prestatu dugu gaurko ‘Hemen Debagoiena’ Saioan. Debagoindarrak Mundutik atalean, Aramaioko Bea Asurmendi ezagutuko dugu, Londresen, sei urte daramatzan musikaria. Gainera, hirigintza kontuak ere landuko ditugu Mirari Altuberen eskutik.


Herenegun Lekeition atxilotutako lau gazteak aske utzi dituzte

Hamabostero epaitegian aurkezteko baldintza jarri diete Durangoko lau lagunei. Ertzaintzak atzeman zituen, edukiontziei su eman zietelakoan. Gazteek diote gezurra dela hori.

Astearte goizean ertzainek Lekeition (Bizkaia) atxilotu zituzten Durangoko (Bizkaia) lau gazteak aske geratu dira gaur, epailearen aurretik pasatu ostean. Atxilotuen abokatuak Lea-Artibai eta Mutrikuko Hitza-ri jakinarazi dionez, hamabost egunero epaitegian aurkezteko baldintzagaz askatu dituzte.

Eusko Jaurlaritzako Herrizaingo Sailak esandakoaren arabera, herenegun edukiontziak erre zituzten lau haiek Lekeition, eta edukiontzi bati su ematen ari zirela harrapatu zituzten.

Defentsa abokatuak azaldu duenez, aldiz, gazteen deklarazioa bestelakoa izan da. "Gu parrandan joan ginen eta, etxera gindoazela, autoan sartu eta ertzainak zuzenean guregana etorri ziren. Ez dugu edukiontzirik erre", adierazi dute gazteek.

Igandean eta astelehen goizean istilu handiak izan ziren Lekeition ertzainen eta hainbat lagunen artean, eta poliziak zortzi lagun atzeman zituzten; horien libre geratu ziren.


Irene Paredesek futbol kanpusa egingo du uztailean Bikuñan

Irene Paredes Paris Saint Germain futbol talde frantseseko jokalari legazpiarrak futbol kanpusa egingo du Legazpiko Bikuña zelaian. Bere lehenengo kanpusa da eta uztailaren 1etik 5era izango da. 2007tik 2010era, biak barne, jaiotako haurrei zuzendutakoa da.Goizez egingo dute, 09:00etatik 13:00etara. Kirol marka bateko ekipazio osoa banatuko diete umeei, mokadutxoa eta edaria egunero eta sorpresak ere iragarri dituzte. Guztira, izen-ematearen prezioa 130 eurokoa da. Paredesek kanpusaren harira ireki duen webgunean ohartarazi du litekeena dela ezin kanpusean parte hartzea, futbol mundiala ekainaren 7an hasi eta uztailaren 7an amaitzen delako.Frantzian jokatuko da nesken futbol selekzioen mundiala eta Paredesek Espainiako selekzioarekin jokatuko du. Paredesentzat bigarren Mundu Kopa izango da; orain lau urtekoan ere lehiatu zen. Hego Afrikarekin, Alemaniarekin eta Txinarekin neurtuko dira lehen fasean.


Aralar, EA, EAJ eta Batzarrek "erabakia aurrez hartuta" zutela salatu du Barrenak

Pernando Barrena ezker abertzaleko bozeramaileak salatu duenez, Nafarroa Baik atzo arratsaldeko bilera egin aurretik bidalia zuen jada komunikabideetara Bergarako proposamenaren printzipioekin bat egiten ez zuela zioen oharra. Barrenaren esanetan, Aralar, EA, EAJ eta Batzarrek Nafarroan "euskaltzale eta abertzaleen arteko akordio historiko bati eta martxoko hauteskundeei begirako elkarlanari uko egin diote".

Halaber, Nafarroa Baik ezker abertzaleari "bizkarra eman" diola kritikatu du Pernado Barrenak. Ezker abertzaleak Nafarroa Bairi Bergarako proposamenaren filisofia bere egitea eta autodeterminazio eskubidearen aldarria egiteko eskaria egin ziola ekarri du gogora Batasuneko kideak.

Aralar, EA, EAJ eta Batzarrek "erabakia aurrez hartuta" zutela salatu du. "Ezker abertzaleari egin diote mespretxua atzoko bilerara eraman zuten jarrerak erakusten du garbien. Nafarroa Baik atzo gauean ohar bat bidali zuen komunikabideetara akordiorik ez zela lortu esanez, hala ere, zenbait hedabidek bilera egin aurretik jaso zuten ezezkoaren berri ematen zuen oharra".

Nafarroa Bairen esanetan, ezker abertzaleak indarkeriaren aurrean duen jarrerak eragotzi du akordioa lortzea. Barrenak, hala ere, puntu horren gainean hitz egiteko aukerarik ez dutela izan nabarmendu du. Batasuneko kideak Jose Antonio Urbiola EAJko kideak izandako jarreraren berri eman nahi izan du. Urbiolak "ez zituen bere egiten Bergarako ekimenean jasotakoa", zehaztu du Barrenak, "eta Nafarroa Baiko alderdiren batek bere egingo balitu, EAJ koaliziotik kanpo geratuko litzatekeela".

Horrez gain, Nafarroa Baik "Espainiako Kogresuan diputatu bat lortzeari lehentasuna eman" diola nabarmendu du, "Euskal Herrian eszenatoki berri bat sortzeko aukerari muzin eginez".

Ezker abertzaleak gaur arratsaldean emango du jakitera Donostiako Kursaalean Espainiako hauteskunde orokorrei begira izango duen jarrera.


Aquariumera joateko, izen ematea

Urriaren 15ean Aquariumera joango dira eta Oriora bazkaltzera. Izen ematea gaur da, 16:00etan.


Bost emakume eta ume bat kalean lo egitera behartu dituztela salatu du Harrera Sareak

Joan den uztailean Irungo udaletxean egindako gosari solidarioaren irudia.

Irundarrek herri bezala erantzun diote azken hilabetean hiritik igaro diren migratzaileen egoerari, behar dituzten beharrei erantzunez. Hala, Irungo Harrera Sarea osatu berri dute hirian, eta bertan Adiskidetuak, Amnesty International, Erletxea, Helduak, Hotz, Lakaxita Gaztetxea, Ongi Etorri Errefuxiatuak, Stop Desahucios, SOS Arrazakeria eta Zero Probezia eragileek hartu dute parte.

Gaur bertan taldetik jakinarazi dutenez, azken egunotan bost emakumek eta ume batek kalean lo egin behar izan dute, ukatu egin baitiete trantsizioan dauden pertsonentzako aterperako sarrera. Emakume horietako bat, gainera, haurdun dagoela nabarmendu dute eragileek. Pasa den igandetik (hilak 26) astelehenerako (hilak 27) gau horretan egin behar izan zuten lo kalean, eta erakundeek eskainitako aukera bakarra Bilbora itzultzea izan dela salatu dute. Hala, bi emakumek Bilbora itzultzea onartu zutela kontatu dute Harrera Sareko kideek, baina inork ez zituela jaso ikustean, lorategi batzuetan pasa behar izan zuten gaua. Gainontzeko hiru emakumeak, ordea, Irungo kaleetan geratu dira. Eragileek diotenez, Gurutze Gorritik bost emakume horiei aterpeak beharrezko baldintzak betetzen ez dituela jakinarazi zieten.

Osatu berri duten saretik salatu dutenez, Gurutze Gorriak hartutako neurria “erabat desegokia” da. “Bestalde, bidean atzera egitearen edo bitartekoei uko egitearen artean aukeratu behar izana ez dirudi egokiena, bereziki laguntza humanitarioa eta soziala eskaintzen jarduten duen erakunde baten eskutik. Izan ere, pertsona hauek, gehienetan, desorientatuta eta egoera prekarioan iristen dira, eta bidaian aurrera egitea da haien helburu bakarra”, adierazi dute.

Era berean, Leka Eneako aterpean dauden migranteei ere jateko aukera ukatu dietela salatu dute, erabaki “ulertezina” taldekoentzat. Egoera horren aurrean, sare berriak Lakaxita Gaztetxea erabili behar izan du, eta diotenez, hura izan da Leka Eneako instalazioetan ezarritako orduetan hartuak izan arteko itxaroteko gune nagusia. Horregatik guztiagatik, bi eskaera zehatz egin dituzte. Hitzez hitz, honakoak dira:

Irailaren 1aren ondoren, beharrezko baldintza egokiak dituen beste lekuren bat prestatzea, trantsizioan Irundik pasatzen diren edo dagoeneko bertan dauden 60 pertsona baino gehiagorentzat, gizon nahiz emakume, hau da, toki bat lo egiteko, dutxatzeko, eta asteko egun guztietan jan ahal izateko. Horrek gizon eta emakumeen beharren arreta integrala dakar berekin.

Irungo Udalarekin elkarrizketa edo komunikazio zuzena eta erraza, hori baita gertuen den erakundea, eta erakunde publikoek ez uztea harrera eta betebeharrak soilik Gurutze Gorriaren eskuetan. Gaur-gaurkoz Sarearekin egoera konkretu eta zehatzetarako du soilik hartu emana udalak. Akatsa iruditzen zaigu toki erakundeak Harrera Sarea ez baliatzea, optimizatzea eta aitortzea, are gehiago udaletxetik zabaldutako ohiko diskurtsoak bereziki hiritarren parte hartzea azpimarratzen duenean.

Helburu horiek lortu arte, lanean tinko jarraituko dutela adierazi dute Harrera Saretik. Bitartean, 40-43 neurri arteko zapatak eta 36tik 40 arteko galtzak jasotzeko bilketarekin hasi dira. Astearte eta ostegunetan entrega daitezke, 17:00etatik 19:00etara, Lakaxitan bertan.


Fanzinearen bertsio digitala prestatu du Gaztetxeak

Gaztetxearen fanzinea, Astindu, Interneten dago, www.astindu.org helbidean. Orain arte kaleratutako artikulu, idatzi, erreportaje guztiak daude bertan, baina baita aukera berriak ere.

Webgunea abian eta erabilgarri dago, baina aurkezpen ofiziala ekainaren 16an egingo dute gaztetxeko arduradunek.

Euren helburua da www.astindu.org astero berritzea, eta, paperezko bertsioaren kasuan bezala, kontrainformazioa bultzatzea, komunikazio parte hartzailea posible egitea, herriko kolektibo eta pertsonen zerbitzura dagoen tresna bat lortzea eta abar. Euren esanetan, proiektuaren benetako balioa etorkizunerako eskaintzen dizkigun baliabide eta aukeretan datza.

Webguneak orain arteko idatzi guztiak biltzen ditu, baina beste aukera berri asko ere eskaintzen ditu: esaterako, 35 musika talderen informazioa eta mp3-ak jaisteko aukera. Gaztetxearen albisteak eta historia, agenda, argazkiak, gaiak eta beste hainbat sail ditu webguneak.


Hamaiketakoa (Aiztondo) 2017-05-08

Aste honetako Hamaiketakoan, Tolosaldea Sahararekin elkarteak Maiatza Borrokan egitarauaren barruan antolatu dituen ekimenak aipatu ditugu, besteak beste, Anoetako plazan haima bat jarriko delako ostiralean eta dokumental bat ere eskainiko dutela. Ostiralean bertan, Villabonako Subijana etxean Xenpelar Dokumentazio Jardunaldiak egongo dira eta Nere Erkiagak hitz egin digu horri buruz. Maiatza Saltsan ekimena ere aurkeztu berri dute. Datorren maiatzaren 20an izango den festa handiaz hitz egin dute besteak beste Maite Amenabar Zizurkilgo alkate ordeak, Ainhoa Larrea kultur teknikariak eta Joxin Azkue Hernandorena kultur elkarteko kideak.


Gose taldeko Ines Osinaga Pirritx, Porrotx eta Marimototsekin kantuan


Euskalakariak Korrikarako motorrak berotzen hasi dira

Apirilaren 14an sartuko da Korrika Debagoienean: lehen kilometroak Elgetan egingo ditu 05:00etan. Egun handirako dena gertu dute gureko Korrikako arduradunek. Gaur aurkeztu dute egitaraua: musika, bertsoak, hitzaldiak, Korrika txikiak... izango dira nagusi datozen egunetan. Gainera, Patxi Uribarren euskaltzaina omenduko dute hilaren 14an. Korrikak 72 kilometro egingo ditu gurean. Atzerako kontaketa hasi da.

Dagoeneko badira 30 urte lehenengo Korrika egin zela; Oñatin hasi eta Bilbon amaitu zen edizio hura. Aurtengoa 17.a izango du. Apirilaren 7an hasita, Trebiñutik Donostiarako bidea egingo du, beti bezala, euskararen aldeko helburu garbiarekin.

Helburuak

Aurtengo Korrikaren leloa Euskalakari da eta euskara maitatzeko, ikasteko eta erabiltzeko deia izan nahi du. Korrikaren helburuetariko bat hizkuntzaren iraupena eta normalizazioa bermatzea da, baina badu bigarren helburu bat ere; Euskal Herri osoan zehar AEK-k dituen 100 euskaltegien jarduna finantzatzea.

Ibilbidea

Debagoienera apirilaren 14an iritsiko da; Elgetatik sartuko da 5:00etan, eta ondoren bailarako txoko guztietatik pasako da, Angiozar, Bergara, Antzuola, Oñati, Arrasate, Aramaio, Aretxabaleta, Eskoriatza eta Leintz Gatzagatik.

Ver Korrika 17 Debagoienean en un mapa más grande

Elgeta: 05:06:03

Angiozar: 05:38:33

Bergara: 06:24:03

Antzuola: 06:56:33

Urretxu: 07:29:03

Zumarraga: 07:48:33

Urretxu: 08:08:03

Legazpi: 08:21:03

Oñati: 10:10:03

Arrasate: 11:28:03

Aramaio: 12:20:03

Aretxabaleta: 13:25:03

Eskoriatza: 13:44:33

Leintz-Gatzaga: 14:30:03

Korrika batzordeak eta egitarau zabala

Korrika, baina, ez da lasterketa ludiko hutsa, Korrikak makina bat ekitaldi antolatzen ditu gurean eta euskal kultura zabaltzeko ere aproposa da. Horiek antolatzen herri guztietan batzordeak lanean aritu dira eta euren lanaren erakusgarri da apirileko egitarau zabala.

Lan horretan parte hartzen ari diren guztiei eskerrak eman nahi izan dizkiete antolatzaileek eurek egin dutelako posible Korrikaren egitaraua; apirilean, beraz, gurean ere hainbat kantu afari, bertso afari, mendi irteera, antzerki emanaldi, Korrika txiki eta kontzertu egongo dira.

Euskaltzaindiari omenaldia

Ekitaldi horiez gain, Euskaltzaindia ere omenduko dute aurten; Arrasaten, apirilaren 14an Korrika herritik pasa ostean plazan egingo dute ekitaldia. Euskaltzaindiko ordezkari bezala, Aramaioko Patxi Uribarren omenduko dute. Uribarren omentzeko arrazoiak izan dira; bata, gure eskualdekoa dela, eta bestea, euskararen aldeko herri ekimenari egindako goraipamenak egitea.

Parte hartzeko deia

Bukatzeko, antolatzaileek deialdia egin diete herritar guztiei antolaketan parte hartu duten moduan, orain datozen ekitaldietan parte hartzeko, eta nola ez, Korrika egiten eta euskara erabiltzen jarraitzeko.


Karrikaren 'Inungane, sustraiak airean' antzezlana ikusgai gaur, Arriolan

Durangoko Karrika Antzerki Taldeak iazko Zilas Astea ekimenerako sortu uzen emigrazioari buruzko 'Inungane, sustraiak airean' antzezlana. Gaur, 20:00etatik aurrera eskainiko dute emanaldia Elorrion, Arriola antzokian.

Antzezlana sortzeko, etorkinen azaletik jardun gura izan dute Karrika taldekoek: “Sorterritik irteteko arrazoiak zeintzuk diren, zer sentitzen duzun...”, galdetu diote euren buruari, Jose Martin Urrutia Txotxek azaldu zuenez. Ahalik eta ikuspuntu zabalenetik begiratu gura izan diote emigrazioaren gaiari, eta euren burua errealitate horretan kokatu. Hainbat ezaugarri komunean eduki arren, etorkin bakoitzak bere sentipen eta bizipenak dituela adierazi gura dute Karrika taldeko sortzaileek, eta antzezlanean, elementu plastikoekin eta argiztapenarekin jolastuz adierazi dute hori.


IDAZLAGUNA

Proiektu honen iturria herritar tald

IDAZLAGUNA Proiektu honen iturria herritar talde batek Bergaran euskara bultzatzeko egitasmoren batean parte hartzeko azaldutako gogoa da. Proposamen haren haritik, lantalde bat osatu eta herriko euskararen hutsuneak aztertu eta horiek gainditzeko bideei buruzko gogoeta egin da. Gogoeta horretan agertutako hutsuneen artean merkataritzako hizkuntza paisaian euskarak izandako atzerakada nabarmendu da. Atzeraka horren arrazoien inguruan honakoak azaldu dira, besteak beste: - Dendari batzuen gaitasun falta, ziurtasun falta, gaztelaniaz erosoago sentitzea... - Bezero euskaldunen eskaririk eza. Bezero askok nahiago izatea kartel horiek euskaraz ere egotea baina nahi hori ez adieraztea dendariei. Hala, beraz, egoera hori hobetzeko asmoz dator proiektu hau. HIZKUNTZA PAISAIAREN GARRANTZIA Hizkuntza paisaia kontzeptua erabiltzen da leku batean, bistan, dauden kartel, errotulu eta abarrak izendatzeko. Kontzeptu hau hizkuntzaren ikuspegitik alderdi oso inportantea da, uneoro begietatik sartzen zaigunak hizkuntzaren ezagutzan eta erabileran eragin handia duelako. Proiektu honetan, merkataritza eta ostalaritzako hizkuntza paisaia euskaratzea planteatzen da: erakusleihoetan (eskaparateetan) zein lokal barruetan agertzen diren kartelak, jatetxeetako kartak, pintxo zerrendak... PROIEKTUAREN HELBURUAK ETA NONDIK NORAKOAK Herriko denda, jatetxe, taberna eta abarretako hizkuntza paisaian euskara indartzea eta, ahal den neurrian, nagusi izatea da proiektu honen helburua. Horretarako, alde batetik, herritarren eskaria helarazi nahi zaie eta, bestetik, baita laguntza eskaini ere. Helburu horrekin, dendari eta ostalariek euren negozioetan jendaurrean erabiliko dituzten testuak euskaraz idazten lagunduko dien herritar boluntarioen sarea osatu nahi da, gaur egun herrian martxan dagoen Berriketan mintzapraktika programa arrakastatsuaren antzeko formatuarekin. PROIEKTUKO PARTAIDEAK ETA EGITEKOAK Nahi duten dendari eta ostalariek izango dute aukera egitasmoan parte hartzeko. Hartuko duten konpromiso nagusia, boluntarioaren laguntzaz, euren establezimenduko hizkuntza paisaia (errotuluak, menuak, eskaintzak...) euskaraz edo euskarari lehentasuna emanez jartzea izango da. Proiektu honek dendari eta ostalariei ondorengo onurak ekarriko dizkie: • Bezeroei zerbitzu hobea eskaintzea. • Bezero berriak izateko aukera. • Sektorekako zenbait material eskuratzeko aukera. • Publizitatea (euren aldeko kanpaina positiboa). • ... Boluntarioak: euskaraz idazteko gaitasuna duen edozeinek hartu ahal izango du parte. Ez da, beraz, euskara maila altua izan beharrik, boluntarioei laguntza eskainiko baitzaie Udaletik eta Jardunetik. Boluntarioak egin beharrekoa dendari bati edo taldetxo bati hizkuntza paisaia euskaratzen laguntzea izango da. Helburua, dendari-ostalariak ahal duen neurrian, berak egitea eta boluntarioak laguntzea izango da, ez dendariari dena eginda ematea. Proiektu honek boluntarioei ondorengo onurak ekarriko dizkie: • Euskararen aldeko ekarpena egitea, hizkuntzaren normalizazioan eragile aktiboa izanez. • Bere hizkuntza landu eta hobetzeko aukera. • Euskaraz bizitzeko aukerak ugaritzea. • .... PROIEKTUAREN BERRI IZATEKO: Egitasmoaren berri gehiago izan nahi duenak edo parte hartu nahi duenak deitu edo jarri harremanetan Bergarako Jardun euskara elkartearekin.


Zimiko Punk jaialdia berreskuratuko dute Beran apirilaren 23an

Kontzertuez gain, 1980. hamarkadako Euskal Herriko musika taldeen argazki erakusketa ikusgai izanen da larunbatean Ikuilu, Bidaxka era Kataku ostatuan

Punk’s not dead. Punka ez da sekula hilko, Esaldi hori errealitatea bihurtuko da apirilaren 23an Beran, zenbait urteren ondotik, Zimiko Punk jaialdia berreskuratuko baitute Ikuilu, Bidaxka eta Kataku ostatuetan. Euskal Herri osoko bederatzi talderen kontzertuak entzungai izanen dira eguerditik aitzinera eta Jon Iraundegi argazkilariaren erakusketa egun osoan.

Egun osoko jaialdia eskainiko dute eta Euskal Herriko hainbat taldek beraien kontzertuak eskainiko dituzte, larunbat eguerdiko 12etatik aitzinera: Baxerriko Ollaskue Labien (Azpeitia), Fraktura (Hendaia), Las Tuerkas (Bergara/Zumarraga), Malos tiempos bastardos (Donostia), BIP (RIP taldearen bertsioak, Bera), Ostión (Zugarramurdi), Arkaiko (Donostia), Sasikumeak (Oñati) eta Hexen (Algorta) taldeek eskainiko dituzte kontzertuak.

Eguerdian bazkaria eta arratsaldean jolasak izanen dira eta horretaz gain, egun osoan zehar, Jon Iraundegi argazkilari irundarraren Euskal Herriko 1980. hamarkadako musika taldeen argazki erakusketa ikusgai izanen da hiru ostatuetan.


Urretxura joateko, pertsonaien banaketa

Akelarreak Urretxuko festetan hartuko du parte hilaren 21ean eta gaur hitzordua jarri dute pertsonaiak banatzeko. 20:00etan izango da Garinen. Animatzeko dei egin dute.


Bandera berri bat lortu du Badok13 taldeak

Badok13 taldea Donostian

Bolada bikaina darama Badok13 zarauzko arraunlari beteranoek. Igande eguerdian bandera berri bat eskuratu zuten, Donostiako estropada irabazita –beteranoen ligako zortzigarren jardunaldia–, eta aurtengo ligan lortzen duten hirugarrena dute jada. Zarauzko ontziaren denbora 10:59:16 izan zen, eta bigarren postuan berdinduta saillatu ziren Getxo eta Fortuna taldeei ia 9 segundoko aldea atera zien.


Rodolfo Ares Jaurlaritzako Herrizaingo sailburuak jakinarazi du Xuban Nafarrate auzian espediente informatibo bat zabaldu duela


Merkataritza «sustatzen» jarraituko du EH Bilduk

Herriko merkatal guneak, Alde Zaharra eta udal azoka apustu «garrantzitsuak» direla adierazi du EH Bilduren Bermeoko alkategai Idurre Bidegurenek: «Merkataritzak bizia ematen die kaleei, eta herria soziekonomikoki bultzatzeko eta herria bizi mantentzeko balio du». Hala, «ezinbestekoa» ikusten du merkataritzaren aldeko apustua egitea.Alde Zaharrean merkataritza biziberritzeko, esaterako, bertan dauden lokalen egoera zein den aztertzen ari dira, «jarduera berriak eta erakargarriak sustatzeko asmoz». Era berean, Euskal Herriko Unibertsitateagaz (EHU) elkarlanean, Alde Zaharreko orubeen etorkizuna zehazteko proiektu bat martxan jarriko dutela azaldu du Bidegurenek.Aholkularitza zerbitzuakBestalde, izapideak errazteko eta formazioa eskaintzeko merkatariei aholkularitza eskaintzen jarraituko dutela dio alkategaiak. Are gehiago, ostalariei zerbitzu berezi bat eskainiko dietela azaldu du, «negozio erakargarriagoak egiteko aholkularitza izango da, proiektu nahiko aintzindaria».Edertze planarekin jarraitzeko asmoa ere agertu dute, «Bermeoko merkatal guneak erakargarriagoak izateko». Horietan, gainera, oinezkoei lehentasuna emateko neurriak hartuko dituztela jakinarazi dute.Azoka biziberritzeko azken lau urteetan egin duten plangintza ekarri du gogora Bidegurenek, orain arte emandako pausoak gogorarazita: hormairudia, udal azokako araudia berritzea, aparkalekuak egokitzea, azoka bereziak antolatzea… Ildo berean, azokako elkartea indartu dela ere aipatu du, «eta horri esker udalaren eta elkartearen arteko elkarlana indartu da». Hala, helburua pauso horiekin guztiekin jarraitzea dela esan zuen atzo Bidegurenek, udal azoka «kalitatezko bertoko produktu osasuntsuak erosteko gune erreferente izateko».Bidegurenen arabera, «herrian erosita, herritarren lanpostuak mantentzen laguntzen da»


Musika Eskolako piano ikasleak Andoaingo jaialdian

Zumaiako Txori Txiki Musika eta Dantza Eskolako pianoko ikasleak Andoaingo piano jaialdian hartu dute parte. Hainbat domina irabazi dituzte:Bakarlari A mailan: Urre bat eta 4 zilar.

Bakarlari B mailan: 2 urre, 4 zilar eta 2 brontze.

Lau eskutara B mailan: 2 urre eta zilar bat.

Lau eskutara C mailan: Zilar bat.

Gainera, pianoa lau eskutara B mailan aipamen berezia egin zieten Elene Garitano Olaizola eta Isabel Unamuno Atxa ikasleei eta jaialdiaren klausuran berriz ere jotzeko aukera izan zuten.


Angel Larrañaga, Kupelakoa: "Gaurko gazteek entzuten gaituzte, baina ez guk nahi bezainbeste"

Kupela taldeak bere bosgarren diskoa argitaratu du: Eutsi goiari (Elkar). Izen horren pean, animo mezua zabaldu nahi izan dute Angel Larrañaga (Azkoitia, 1947) eta Xabier Alberdi Zabale pandero jotzaile eta trikitilari azkoitiarrek. Aitor Furundarenaren eta Mikel Krutzagaren ekoizpen eta laguntzarekin kaleratu dute azken diskoa, eta aurreko astean aurkeztu zuten Aiako Aristerrazun. Abenduaren 13an, berriz, Azkoitiko Plaza Ondo jubilatuen tabernan izango dira.

Azken diskoa kalean duzue. Nolakoa da?

Kupelaren zigilua du honek ere. Baditu berrikuntza batzuk, baina ez askorik. Dena den, orain arte, disko guztietan Aitor Furundarena soinu jotzailea gurekin izan da, eta oraingoan askoz gehiago hartu du parte. Zuzeneko emanaldietan ere gurekin ibili da batzuetan. Abestiei dagokienez, aurrekoetan oro har nik bakarrik kantatzen nuen, eta orain ahotsa koruarekin laguntzen didate. Aurreko diskoan, gainera, lehengo bertsolarien eta neure bertsoak sartu genituen, gure norabidea aldatze aldera. Oraingoan, guztiak neuk egindako letrak dira. Esango nuke musika bizia duela oraingoak, gazte ukitua du.

Gazte ukitua du, baina gauzko gazteek entzuten al zaituztete?

Aditzen dute, baina ez guk nahi bezainbeste. Plaza askotan ibiltzen gara. Aurten Zumaiako Oikia auzoan oso plaza ona egin genuen, eta han gazte ugari ziren. Aurrekoan Aristerrazun (Aia) izan ginen, eta han ere gazte dezente zeuden, adinekoak gehiago baziren ere. Leku batzuetan gerturatzen dira; badaude Kupelaren gazte jarraitzaile batzuk, eta horiek plaza gehienetan izaten dira. Gertatzen da, ordea, gazteak ez duela nahi izaten helduekin nahasterik. Duela bi urte, Oikian gazteek musika bizia eskatzen ziguten. Jende heldua ere bazegoen, eta esan genien lehenengo bestelako musika joko genuela. Joan egin ziren gazte guztiak, eta azkenengo momentuan pila bat itzuli ziren. Gure garaiko jendeak han jarraitzen du, eta uste dut kirol bezala hartuta daukatela, hiru orduko erromeria jarraitzea zaila baita. Sentitu egin behar da.

Umore ukituarekin jarraitzen al duzue?

Bai. Abesti batzuetan gaizto puntuarekin jarraitzen dugu, eta beste batzuk serioagoak dira. Aurkezpenean esan zidaten disko alaia zela, eta aldi berean sentikorra. Hau da, bietatik dauka. Nahasketa bat egiten saiatu gara.

Eutsi goiari jarri diozue izena. Beharrezkoa al da gaur egun?

Euskaldunen artean ohikoa da esaldi hori esatea, animoak emateko. Ez dira urterik errazenak, eta horregatik jarri diogu izena.

Erromeri askotan ibiltzen zarete. Sasoiko zaudete oraindik, ezta?

Berrogei urte baino gehiago daramat plazan, eta bertsotan oraindik ere egiten dut, baina kontu desberdinak dira bata eta bestea. Musika eta festa giro honetan, gau batetik bestera ondo suspertzen zara. Lana da, eta errespetatu beharra daukazu, baina aurrean giroa baldin baduzu ez da hain nekagarria izaten. Bertsoa, aldiz, tentsio oso handiko lana da. Lana beti da, baina errazagoak dira musikaren munduko orduak. Bertsoak gehiago behartzen du norberaren izaera.

Aian aurkeztu zenuten diskoa aurreko asteburuan. Jendeak nola erantzun zuen?

Oso ondo joan zen. Aian askotan aritzen gara erromerietan, eta han esaten digute jende gehiena guk erakartzen dugula. Disko berria ezagutzeko asmoz, jende piloa joan zen. Plazan lekurik ez zegoela eta, gazte askok kanpotik jarraitu behar izan zuten. Emanaldi guztiak hala balira, beste saio batzuk izango lirateke.

Diskoaren azalerako, berriz, Zelatun aukeratu duzue. Zergatik?

Batetik, ez genuen nahi geure argazki bat ateratzerik. Aldatu egin nahi genuen. Horrez gain, oso mendi famatua da erromeria munduan. Mutil koskorra nintzenean izugarrizko jendetza biltzen zuen, eta orain ere urtero joaten gara. Ez da guk erabakitako azala izan, horixe jarri digute, eta izugarri gustatu zait.


Galdeketa legebiltzar erara

5.510.798 kataluniar daude botoa ematera deituta independentziari buruzko plebiszitu kutsua duten Kataluniako Parlamenturako hauteskundeetan. Parlamentu autonomo bat edo legebiltzar eratzaile bat osatu, emaitzek zehaztuko dute hori.

Kataluniako etorkizun politikoari buruzko legezko galdeketa egin ahal izateko, hainbat aukera proposatu zituen CATN Kataluniaren Trantsizio Nazionalerako Kontseiluak. Horien artean ziren Espainiarekin adostutako erreferenduma egitea, Kataluniak berezko Kontsulta Legea bat egitea eta prozesu parte hartzaile bat egitea. Espainiak horiek guztiak ukatuz gero, CATNk plebiszitu izaerako hauteskundeak egitea proposatu zuen azken irtenbide gisa, Kataluniako Parlamenturako bozen legezkotasuna baliatuz. Emaitza bihar jakingo da, eta BERRIAk luze eta zabal jorratuko du.

Jokaleku horretara iritsiko da igandean Katalunia, erabakitzeko eskubidea gauzatzeko ahaleginean bide luzea egin eta gero. Galdeketa egiteko aginduarekin aurkeztu zen 2012ko hauteskundeetara CiU, eta hauteskunde formako galdeketa horrek zabalduko du Kataluniako etorkizun politikoan garai berri bat; independentziaren aldekoek irabaziz gero, Kataluniako estatu independenterako urratsak egiten hasi, eta berezko konstituzioa idazteko prozesu eratzailea abia dezakeelako; alderdi unionistek ordezkari gehiago lortuz gero, azken urteetako prozesu independentista eten egingo delako.

2012ko hauteskundeetatik sortutako parlamentuak antz txikia izango du biharko bozetatik eratutakotik. CiU jada ez da CiU, eta Convergenciak eta ERCk zerrenda bateratua osatuko dute. Bien baturak ordezkariak ugaritzen edo murrizten dituen, ikusteko dago. Aktore berri bat ere izango du parlamentuak; Catalunya Si Que Es Pot koalizioak barnean hartzen ditu ICV eta Podem, eta, neurri batean, haren arrakasta edo porrota izango da independentziaren garaipenaren edo porrotaren termometro bat.

Inkestetan, subiranistak nagusi

Inkestetan, behintzat, Kataluniako estatu independentearen aldeko indarrak dira garaile. Ia guztien arabera, Junts Pel Si zerrenda gehiengo absolututik gertu geratuko da, eta CUPen ordezkariak batuta —espero da orain arteko hiru parlamentari baino dezente gehiago lortzea—, gehiengo absolutua lortuko lukete subiranistek. Gehiengoa ordezkari kopuruan, eztabaidagai baita prozesu subiranistak aurrera egin dezan boto kopuruetan ere nagusi izan behar diren. Unionisten artean, Ciutadans-en hazkundea espero da, eta CSQEPrekin lehiatuko da unionismoaren erreferentea izateko.

Kataluniako Gobernuak plazaratutako datuen arabera, parte hartze handia espero daiteke. 2012ko bozetan baino %62,5 herritarrek gehiagok eskatu dute posta bidezko botoa emateko aukera; 129.192 lagunek, hain zuzen. Duela hiru urte, %67koa izan zen parte hartzea.


Bizitzari bai

'Requiem alemaniarra'Konpositorea: Johannes Brahms. Lekua: Kursaaleko auditoriuma, Donostia. Eguna: Abenduak 19.

Itxaropentsu irten ginen auditoriumetik. Bizitzari baietz ozen bat adierazi genion, etxeko abesbatzaren emozioaren malko tantetatik abiatuta, heriotza saihesteko ahalmena dugula frogaraziz. Johannes Brahmsen obratzarra dastatu egin zen, hasierako Selig sind, die da Leid tragen zorioneko hitzetatik, lurperatu zen Todten berbaraino. Tugan Sokhiev errusiarra mirakulu horren errudun nagusia izan zen, Brahmsen musika egitura guztiak zapore gozoz zipriztinduz, mantso, geldo, pentsakor, hitzaren indarretik biziari harrera eginez, izugarri! Donostiako Orfeoia ez zen atzean geratu; egia da deseroso sentitu nuela musika abiadura poliki batzuetan, ohitura falta agian, baina errusiarraren eskuetatik ahogozatu zituen Requiem-aren jaki guztiak.

Trajedun asko harmailetan; tamalez, gehienak estreinakoz zeuden horrelako emanaldi batean, eta itxaropena ezin galdu! Frogatu zen aurtengo Europako hiriburutza dela eta, etxean, kilometro askoko bidaiak alde batera utzita, lehengai emankorrak ditugula. Donostiako Orfeoia top mailan kokatzen dugu noski, baina atzealdean abesbatzekin egiten den lan oparoa aurreikusten da, eta, ondorioz, zaindu ditzagun etxeko lanabesak ere. Honen harian, hor ditugu Claudia Barainsky eta Garry Magee soprano eta tenorra: lehen mailako interpretazio batetik urrun, azken urteotan gehiegi errepikatzen den kontuan hondoratuta. Obra handietan jorratu beharreko agerraldi xumeak ezin dira behar bezala zaindu? Ahots bikote hau gailentzeko ehunka abeslari ditugu hemendik gertu, baina nork deitzen ditu? Zaindu dezagun etxeko produktua, Brahms goraipatzeak lan handia dakar; belzteak aldiz, istant bateko erabaki oker bat.

Tolosako Kapitolioko Orkestra Nazionalean oboe txundigarri bat, flauta gor bat eta biolin talde polit bat biltzen dira. Flautaren esaldi amaierako jokoz kanpoko soinu uluak kenduta, orkestra fina lortu du Sokhiev maisuak. Tronboi hirukotea eta harizko instrumentu grabeak Brahmsen zutabe finko izan ziren, joan-etorri gehiegi pairatu dituen kultur hiriburutzari agur zoriontsu bat erregalatuz.


Karrusaren bueltan

Abenduaren 6an estreinatu zuen Hiru Punttu taldeak Fauxto karrusa Anauzen. Hilaren 20an despeditu zen karrusa Larresoron, Domintxine, Miarritze eta Hazparnetik pasa eta gero. Antzezlan efimeroa zinez, Garazi alde horretan egosten den errealitate baten ispilu.

Donibane Garazitik Baigorrirako bidea hartu, Azkarate pasa eta hurrena Anauze dator. Ilunpean, Hargaineko sorgin zaharrak ilargiari keinuka ari zirenekoak dirudite bideaz bi aldeetako etxeek. Baina gaur ez dabil hego haizerik eta ilargiak apenas zulatzen dituen lainoak.

Anauzeko herriko gelan, epelean, afaltzen ari dira Hiru Punttukoak arratsaldeko seietan. Azpilkada entsalada, txorizoa, pastelak... Alboan ardi larruz erdi jantzita gazte koadrila. Ez, hauek ez dira aktoreak, inauterietako entsegua egin behar dute orain herrian zehar. Thierry Biskaryk (kalapitaria.blogspot), taldeko kapitaina bera, esplikazioak.

Hartan, sartu da Antton Luku, bi besoak trastez beteta. Lukuk idatzi eta zuzentzen du Fauxto karrusa. Karrusa, Garaziko euskalkian, tobera da, antzerki satiriko mota bat.

Afaltiarren artetik altxa eta badator Iñaki Etxeleku-Fauxto. Fauxto, ixaz, Goetheren Faustorengan inspiratua. Hark gaztetasunaren truke saldu bazion arima Mefistori, Fauxton on the wave, modaren puntaren puntan, egon nahiagatik kulturaren transmisioa nola galarazten den kontatzen da. Edo Iñaki Etxelekuren hitzetan, “jendeak, kulturan ari den eta aritu den jendeak, bizi duen konplexua. Erreferentziak kanpotik datoz, metropolietatik, dela Paris, Madril edo Amerika, eta beti frogatu nahi izate hori euskal kultura gai dela haien heinerat heltzeko”.

Zortzi eta erdietan da hitzordua eta ordu erdi lehenago hasi da jendea iristen, ezarian ezarian, baina etengabe: gazteak gehienak, guraso batzuk umeekin, adineko bakan batzuk. Eta atera begira, Antton Luku urdurituz doa. Haren kezka jende gehiegi etortzea da (!). Zer egin sobera gera daitezkeen ikusleekin?

Gelan oihal beltzez estalitako tramankulu bat, aktoreentzat eta haien trasteentzat gordeleku, eta aldamio bat, hau ere oihal beltzez estalia. Ez dago tauladarik, ez mikrofono eta soinu mahairik, ezta ikusleentzako aulkirik ere. Ertz batean kantina, garagardoa, arnoa eta jusak eskaintzen dituela. Etorri ahala jendeak hartzen du tokia, tragoa eskuan, osatzen dira taldetxoak tertulian... Antzokia ez baino herriko plaza dirudi honek, teilatupean egotea. Ikusleen artean –papera aldatuta beraz– Ander Lipus, azkenaldian Iparraldean sarri ibiltzen den aktore bizkaitarra.

Halako batean entzun da ozenki abisua, halako matrikulako autoa kentzeko edo... eta laster liskar itxura hartzen duen eztabaida; frantsesez mintzo den gizon txapeldun batek kontuak eskatzen dizkio Lukuri... Moskeoa ikusleen artean... Lukuk espontaneoa gainetik kendu du nolabait... eta Mañolo Espelleten eskusoinua lagun, aktoreak hasten dira desfilatzen ozta-ozta tokia eginez ikusleen erdian. Funtzioa ustekabean hasi da, errealitatearen eta antzerkiaren arteko mugak hautsita.

Sabino Aranak Larrinagako kartzelan gabonetan egin omen zuen afari pantagruelikoaren menuak zabaltzen du ikuskizuna –Jon Alonsoren testu bati keinua–. Gero etorriko dira Fauxtoren bi ttanttak –izebak–, eta haien elkarrizketak jarriko du jendea algaraka.

Hortik aurrera komizidadea nagusi, eztena zorrotz, baina lirikari eta eztitasunari ere tokia eginez, eta gogoetari. Aktoreek jokatu eta jolastu egiten dute, ikusleen konplizitatea bilatuz; gonbidatzen dituzte tragora edo pintxoak jatera, ateratzen dituzte dantzara eta manifara, beti ere karrusak iradokitzen duen mugimenduaren borobilean... Eta horrela bi ordu, etenik gabe, zalaparta batean.

Antton Lukuren kezkak bazuen arrazoia. Azkenean igandean beste emanaldi bat egin behar izan zuten Anauzen, larunbatean sartu ezinik geratutako ikusleentzat. Bi astetan erretzat joko dute Fauxto karrusa Hiru Punttukoek. Kulturaren transmisioan maixu-maistra, antzerki zaharretik edan eta... on the wave-ekoa atera zaie karrusa.


Eskoriatzar ugarik eman dute botoa eguneko lehenengo orduetan

Herritarren mugimendu handia egon da kultura etxean goiz-eguerdi partean. 15:00etarako, parte-hartzea %40aren bueltan zegoen. Eskoriatzarrek 20:00ak arte dute galdeketan planteatu diren hiru aukeretako baten aldeko botoa emateko aukera.


“Nahi ala ez, behar ala ez, bada poesia; denen barnean bada poesia”

Gaztaroan hasi zen poesiarekin Auxtin Zamora (Senpere, 1943). Euskararen ahalkea barneraino sartua zuela eta, frantsesez zen hasi, alexandrinoz. Baina lagunek trufan hartu zituzten idatziak, eta hor ere ahalkeak irabazi zuen. Berriz hasi zen, ordea, 43 urtetan, eta, orduan, euskaraz. Maiatz argitaletxean argitaratu zuen lehena: Ezin errana. Jarraitzeko kuraia eman ziona. Orotara, lau liburu ditu bakarka argitaratuak. Eta, paraleloki, Hatsaren Poesia bilduma du ontzera ematen. Hau da, 1999az geroztik urtero hainbat olerkariren olerkiak elkartuz osatu bilduma. Guztiei irekia da argitalpena, olerkiak helaraziz geroz Zamorari. Asteburuan izan zuten 15. bildumaren ospatzeko aukera, eta, bide batez, geroari begira, bidea segitzeko indarra biltzekoa. Gaur egun arte, 300 bat heldu eta 1.600tik gora haurrek dute parte hartua proiektuan.Hatsan anitzek dute parte hartu, eta badira betiko fidelak ere. Nola doaz aferak?Hamabortz urte hauetan, hiruretarik bat egon dela ikusten dugu. Batzuk egoten dira istant bat, eta gero ez dira berriz etortzen. Bertze batzuk berriz hasten dira, baina gero aski. Batzuk inoiz ez dira hasiko. Horrela da poesia mundua. Poesiaren mundua libertatearen mundua baita. Norberak baditu bere eginbideak, bere arazoak, bere zama, bere zakua eramateko. Eta orduan, poesia baztertzen da pixka bat. Eta, gainera, gure bizian ez digute erakutsi poesia behar zenik. Eta zergatik behar da poesia?Nahi ala ez, behar ala ez, bada poesia. Denen barnean, bada poesia. Poesiarik gabe, nehor ez da. Zamatzen ditugu gauzak gainean. Pixka bat desagertzen da. Maiz, haurtzaroan, gaztaroan da gehiago. Oraino ez baita zapalkuntza handirik.Denek dugula gure baitan poesia, hori diozula, non ikusten duzu poesia hori? Zer deitzen duzu poesia?Haurrekin joaten naizelarik tailer baten egitera edo, egoten naizelarik haien ondoan, ohartzen naiz zernahi ideia badituztela. Hasten direlarik jostetan, gauza ttipi-ttipiekin hasiko dira jostetan. Eta deusetatik hasirik, sortuko dute zerbait. Hori da zuretzat poesia?Bai, barneko gauzen ateratzea, libertate osoan. Hori da poesia. Hori eginez, ikusten duzu mundua beste dimentsio batean. Edertasunarekin. Errealitate bat hurbilago ametsetatik, eta ametsak hurbil errealitatetik. Bien arteko hori lotua da haurren barnean.Hatsaren Poesiaren 15 bilduma osaturik, zure ustez lan horrek zer ekarri du?Altxor bat, nonbait. Eta ekarriko du segitzen badu. Pasaia bat egiten du urte batetik bestera: garai batetik bertzera nola jendeek sentitzen, idazten duten. Uzten du lekukotasun bat, urtero diferentea dena. Urtero eboluzio bat ikusten da. Ikusten ahal duzu euskara nola joanki den ere. Zer aldaketa ekartzen duen. Eta, gainera, uzten du zerbait ez zena agertuko ez balitz egin horrela, urteroko liburu bat. Ematen da leku bat nornahiri parte hartzeko. Pixka bat urguilutsua naiz horretaz. Baina ez da nire zera: denen gauza da. Altxor hori denena da. Ondoko belaunaldientzat ere bai. Hori ere bada berezia liburu horretan. Haurren poesiek besteenek bezainbat balio dute. Hein berean ematen ditugu. Eta ematen da leku bat non irakurtzen ahal dituzun edozein motatako olerkiak, eta ematen du enbeia zuk hobeki idazteko, irakurriz bertzeek idatzi dutena.Zu zara horren sortzaile eta akuilatzaile bakar, ez? Ez zara bakarrik sentitzen?Harreman handiagoa badut horrela jendeekin. Ni aberasten naiz gehiago horien idatziaz eta horien parte hartzeaz, haiek nitaz baino. Hori da paradoxa. Horrela da bizian. Ematen duenak gehiago errezibitzen du, alderantziz baino. Bakarrik naiz, baina pixka bat egoista ere banaiz. Nik irakurtzen ditut lehenik testu horiek. Nik deliberatzen dut nola egin behar den liburua... Ez nuke atxiki nahi bakarrik niretzat, bai baitakit ez dudala beti egiten ahalko. Nahi nuke atzeman izpiritu hori, non zenbait pertsonak egiten ahalko luketen nik egiten dudana, erran nahi baita, deus ordainketarik gabe. Denbora emanez eta ardura emanez jendeei. Behar da izan nonbait eroa horren egiteko. Hatsaren Poesia zein egoeratan sortu zenuen?Lehenago hasi ginen erakusketak egiten, eskuin eta ezker. Eta horrela ohartu nintzen dena frantsesari emana zela idatzia, euskarak ez zuela tokirik. Eta orduan hasi nintzen: "Orain, aski hori. Hasi behar diagu euskaraz dena egiten". Nik eman nuen ideia, eta igorri, eskuin eta ezker, eta berrogei pertsonak erantzun zidaten. Eta, horietan, aski fama zutenak. Joxean Artzek, Jean Louis Davantek, Itxaro Bordak-eta lehen urtetik parte hartu zuten.Zuk zeure burua definituko zenuke poeta gisa?Besteek dute definitzen poeta bat. Ez du poetak berak bere burua definitzen. Eta bai, baditut oihartzunak poeta naizela diotenak.2013an nola da poeta izatea?Ederra da niretzat. Nonbait libertatearen munduari lotzen baita hori. Eta jakitea libertate mundua ezagutzen dela zure baitan, horrek plazer egiten du.Poetak, batzuetan, badu alde ezkorra ere?Bada etiketa bat horrela, eta, gero, bestaldetik, miretsia da olerkaria. Alde batetik, baztertua da, baina, bestetik, erraten da poeta dela zinez literaturaren genero ederrena, balio handikoena. Poeta ameslaria dela diote, baina alderantziz da. Izugarriko jarduera du poetak. Platonek sortua du poesia, poeta hitza. Grekotik heldu da. Egin erran nahi du. Ez da ametsetan egon: da egin. Gero eta gehiago ohartzen naiz poetek egiten dutela mundua. Haien ametsak dira obratzen. Ez balira amestu, ez litezke eginen.Poeta edo olerkaria? Euskaldunak olerkariak dira, eta olerkari da norbait ari dena zerbait egiten, ari bada, justuki.


Ikastetxeen kontuan alkateak "interes alderdikoiak lehenestea" salatu du UPNk

Altsasuko alkateak herriko ikastetxeekin izandako bileran Ordiziako eskola profesionalaren eskaintzaren berri ematerakoan, alkateak "bere interes alderdikoiak Altsasuren eta bere herritarren aurretik" jarri zituela salatu du UPNko udal taldeak. Erregionalistendako alkateak "ikastetxe horren transmisorea izan da eta publizitatea egin du gainontzeko udal taldeei eta Hezkuntza Batzodeko lehendakaria bera ere kontuan izan gabe". UPNren iritziz udalak eskualdeko ikastetxeak "indartu beharko lituzke". Aldi berean, erregionalistek salatu dute alkatearen jokabidea "ez dela oso gardena izan".


Beloki elkarteak pilota txapelketa herrikoia antolatu du

Beloki pilota elkarteak txapelketa herrikoian izena emateko epea ireki du. Pilotalekura jo behar da, 943 72 02 93 zenbakira deitu edo pilotaherrikoia@hotmail.com helbidera idatzi, astelehena baino lehen. Urretxu eta Zumarragan bizi diren 16 urtetik gorakoek parte har dezakete, federatu gabe badaude. Izen-emateak 20 euro balio du. Partidak larunbat goizetan izango dira, pilota goxuarekin.


Donald Tusk aukeratu dute berriz Europako Kontseiluko presidente

Poloniaren mehatxuei muzin eginda aukeratu du Europako goi kargudunen biltzarrak

Europako Kontseiluak, espero zen moduan, beste bi urte eta erdirako hautatu du Donald Tusk batzarreko presidente. 28en kluba udaberriko goi-bilera egiten ari da gaur Bruselan, eta presidentearen izendapena agendako lehenbiziko puntua zen. Bitxikiro, haren jatorrizko herrialdeko gobernuak –Poloniakoak– Tusken izendapena eragotzi nahi izan du, eta goi-bilera osoa boikoteatzeko mehatxua ere egin du. Tusk Poloniako lehen ministro izan zen 2014ra arte, Askatasuna eta Justizia alderdi eskuindar populista agintera heldu zen arte. Gainerako estatuetako ordezkariek, Europa erdialdekoek bereziki, babestu egin dute Tusken hautagaitza, eta hark arazorik gabe lortu du presidentzian jarraitzea.

Kontseiluko buruaren izendapena ebatzita, Europako Batasunarentzat kritikoak diren hainbat gairi helduko diete 28etako agintariek. Alde batetik, azken bilkura izango da Erresuma Batuak 'brexit'-aren prozesua abiatu baino lehen –hilaren amaierarako aktibatu asmo du Lisboako Itunaren 50. Artikulua–; bestetik, hemendik bi astera argitaratu asmo dute Erroma Adierazpena, EBren sorreraren 60. urtemuga gogoratzeko. Horretaz gain, migrazio politika eta Balkanetako egoera era izango dituzte hizpide gaurko goi bileran.


Errenteria-Oreretako kirol emaitzak

Futbola

Erregional Ohorezko Maila (mutilak)

Touring-Real Union: 1-1

Lurraldeko Maila. Igoera fasea (emakumeak)

Touring (atsedena)

Eskubaloia

Gipuzkoako Kopa (mutilak)

Elgoibar-Ereintza: 29-20


Danimarkak 2.500 euroko kalte-ordaina eman beharko die 2009an Klimaren inguruko Goi Bileran sartzeagatik zigortu zituen Greenpeaceko kideei -tartean Juan Lopez de Uralderi—, ezarri zitzaien zigorra "gehiegizkoa" izan zelako. Hamalau egunez baldintzapeko espetxealdian izan ziren lauak, Goi Bileran pankarta bat erakusteagatik


Etxebizitza eskubide gisa aldarrikatzeko elkarte bat aurkeztu dute Gasteizen

Alde zaharreko hiru etxe okupatzeagatik, hainbat gazte epaituko dituzte uztailean. "Okupazio boladaren hasiera besterik ez da", iragarri dute.


Sustraiak dantza taldearen ikasturte hasierako bilera

Dantza taldeko kide izateko izen eman duten haur eta gaztetxoen gurasoei dei egiten zaie irailaren 13an, 19:30ean kultur etxean egingo den bilerara.


Galiziako bozak galdu ondoren, Touriñok utzi egin du PSdeGko buruzagitza

Anxo Quintana BNGko buruak esan du "oraingoz" ez duela kargua uzteko asmorik, baina alderdiko batzorde nagusiaren esku utzi du erabakia.


Justiziak "kalitate eskasa" duela eta bere deklarazio hartzea horren "adierazle garbia" izan dela esan du Madrazok

Javier Madrazo EB-IUko koordinatzaile nagusiak justiziak "kalitate eskasa" duela eta bere deklarazio hartzea horren "adierazle garbia" izan dela esan du EAEko Justizia Auzitegi Nagusian deklaratu ondoren. Madrazo 10:30ak aldera iritsi da EAEko Justizia Auzitegi Nagusira bere abokatu Txema Monterorekin batera. Espainiako Erregea iraindu izana leporatzen diote Madrazori. Fiskaltzaren arabera, Madrazok Espainiako Zigor Kodearen 490. artikuluan zigortutako delitua egin du. Erregearen eta bere familiaren aurkako irainak batzen ditu artikulu horrek eta zigorrak bi eta sei urte arteko kartzela zigorra edota isunak ordaintzea dira. Madrazok "lotsagarritzat" jo du gaurko deklarazio hartzea.

Apirilaren 13an Errepublikaren Egunaren ospakizunean Javier Madrazok Eibarren (Gipuzkoa) egindako agerraldian Erregea eta bere familia kritikatu zituen Irakeko gerraren aurka azaldu ez zirelako. Madrazoren esanetan, Espainiako herritar gehienek egin bezala Erregeak ere gerra honen aurkako jarrera erakutsi behar zuen. Hori dela eta, Fiskaltzak eta PPk kereila bana jarri zioten Madrazori, hitz horiekin Erregea iraindu zuelakoan.

"Lotsagarria" dela esan du EB-IUko koordinatzaileak gerraren aurka azaltzen direnak auziperatzea eta gerra bultzatzen ari direnen aurka ezer ez egitea. "Edonola ere lotsagarri da Irakeko gerra salatzen duen edonork epaitegietan auziperatu gisa deklaratu behar izatea, Iraken gerra terrorista babesten duen Aznar, ordea, ezer gertatu ez balitz bezala lasai ibiltzen den bitartean".


Liburuka irakurketa sustatzeko proiektua aurkeztu dute

Liburuka proiektua abian jarri dute. (Argazkia: Donostia Kultura)

Donostia Kulturako Liburutegi Zerbitzuak Liburuka irakurketa sustatzeko proiektua landu du, eta hiriko ikastetxeekin elkarlanean jarri du abian 2018-2019 ikasturtean. Lau egitasmo definitu dituzte. Horietatik hiru ikastetxeei begirakoak dira: Motxila txikia, Irakurle gazteak eta Itsaspeko bihotzak. Laugarrena, aldiz, liburuzanentzako hiru ikastaro.

Motxila txikia irakurketa bultzatzeko asmoz, liburutegia, eskola eta familia lotzen dituen programa da. Haur eta Lehen Hezkuntzako haurrentzako da. Astero, ostegunean edo ostiralean ikaskide batek hartuko du motxila txikiaren ardura: gurasoekin liburutegira joango da, Motxila txikia txokotik gustuko duen liburu bat aukeratuko du eta aste buruan etxean irakurri ondoren, hurrengo astean ikastolan landuko du irakaslea eta ikaskideekin batera. Donostia Kulturak Galtzagorri elkartearekin batera abian jarri du, Mintzoan kux-kux egitasmo zabalagoaren barruan.

Irakurle gazteak egitasmoaren xede nagusia da Donostiako ikastetxeei liburutegietan mailegagarri dauden liburuak eskaintzea. LHko eta DBHko 1. zikloko ikasleei zuzenduta dago. Itsaspeko bihotzak areto literarioa hiru astez egongo da ikusgai, azaroaren 13tik abenduaren 3ra, Konstituzio plazako Liburutegiko Mandas Dukearen aretoan. 8 eta 14 urte bitarteko ikasleei zuzenduta dago. Berdintasuna lantzea du helburu, euskarazko haur eta gazte literatura oinarri hartuta.

Donostia Kulturako liburuzainak etengabeko formazioa jasotzen ari dira haur eta gazte literaturan. 2018an hiru ikastaro jasoko dituzte, lehenengoa udaberrian izan zen eta udazkenean beste bi ikastaro egingo dira; Irakurzaletasuna sustatzeko lantegia eta Explorando los materiales de lectura.


Mundumira festaren barruan egingo diren kirol ekintzak

Mundumira dela eta Agorrosin Kiroldegia, kirol ekintzaz inguratuko da. Kanpo inguruak izango dira gehien aldatuko direnak. Hemen duzue kirol ekintzen gaineko eta berdegunearen informazioa:

Mundumirako egitaraua 2008

Ekainak 7, zapatua

Mendi bizikleta irteera eta kricket partidua: Lokatzak antolatuta: Mendi bizikleta irteera 16:00etan; Agorrosin kanpo inguruan, kasetak, anbulantzia, idazkaritza eta aparkalekuak kendu egingo dira.

Felix Iñurrategi Baltistan fundazioa: Berdegunean herriko gazteek kriket partida jokatuko dute herriko pakistandarrekin.

Ekainak 8, domeka

Famili arteko mendi bizikleta irteera: Lokatzak antolatuta, mendi bizikletarekin bidegorrian behera Osintxuraino jaitsiko da. Han jolas batzuk egin eta berriro gora igotzeko.

Bi mendi bizikleta martxak ez lehiakorrak dira. Biek eragina izango dute ohiko trafikoan eta oinezkoengan. Larunbateko mendi martxa irteeran errepidea 15 minutuan moztuko da eta goiko trenbidea ere ordu laurden luzean bizikletaz beteko da oinezkoen trabarako. Helmugara iristeko Lazpiurretik Agorrosinera bide bikoitza ipiniko da bata oinezkoentzako eta bestea txirrindularientzako.


UPNk eta Ciudadanosek foru erregimena 'errespetatzeko' konpromisoa hartu dute

Akordio “historikoa” dela azpimarratu dute Javier Esparzak eta Albert Riverak.

Javier Esparza UPNko presidenteak eta Albert Rivera Ciudadanoseko buruzagiak udal, foru eta hauteskunde orokorretara elkarrekin aurkezteko aliantza sinatu dute Iruñean, Nafarroako foru erregimena “errespetatzeko” konpromisoarekin, “Konstituzioan definiturik dagoen bezala”.

Aliantzak 'Navarra suma' izena izango du. UPNk zerrendetan aukeratzen dituen hautagaien artean Alderdi Popularreko kideak izango dira, iragan astean UPNk eta PPk sinatutako akordioa betetzeko.

Akordio “historikoa” dela azpimarratu dute Javier Esparzak eta Albert Riverak. “Nafarroako eta Espainiako historiaren une zail batean, marko konstituzionala partekatzen dugun bi alderi ezberdinek elkarri eskua ematea erabaki dugu Nafarroagatik eta Espainiagatik, nahiz eta ibilbide politiko propioa izan”, Riverak azpimarratu duenez.

Bestalde, akordioak “Espainiarekin leial den Nafarroako proiektuan” aurrera egiten duela esan du Javier Esparzak, “foru erregimen eta Ekonomi Hitzarmen sendoekin, gure eskubide konstituzionalak defendatzeko beste alderdi bat bildu dugulako, Espainiarekin leial eta gardenak izanaz”.

Akordioaren arabera, Javier Esparza Nafarroako Gobernuaren Presidentetzarako inbestiduran babestuko luke hautagaitzak; Espainiako Gobernuaren kasuan, aldiz, Albert Riverari botoa emango lioke, inbestidurara aurkeztuz gero.

Rivera inbestidurara aurkezten ez baldin bada, hautagaitzako diputatuek koalizioaren printzipioak defendatzen dituen beste hautagai bati babesa emango liokete. Espresuki aipatu gabe, baina botoa Palo Casado PPko hautagaiarentzat izango litzateke.


Iñaki Indartena da Gaztelun topatutako gorpua

Larunbatean aurkitu zuten hilotza Gazteluko leizean, 36ko gerran hildakoen aztarnen bila ari zirela.

Gazteluko leizean (Nafarroa) lanean ari zen espeleologo talde batek aurkitu zuen gorpua. Foruzaingoak bere gain hartu du ikerketa; 2008an Legasan desagertutako gaztearen gorpua izan ote daitekeen ikertu dute, eta Noticias de Navarra egunkariak argitaratu duenez, baieztatu dute Indartena dela hilotza.

Ikerketa sekretupean dago Iruñeko 4. Instrukzio Auzitegian.


Justiziako langileek grebari eustea erabaki dute

EAEko Justizia Administrazioko langileek ez dute Jaurlaritzaren eskaintza onartu, eta urriaren 24an hasitako grebari eustea erabaki dute. Besteak beste, langile horiek euren soldata Jaurlaritzako gainerako beharginen soldatekin parekatzea aldarrikatzen dute. Greba CCOO, CSIF, ELA, LAB eta UGT sindikatuek deitutakoa da.

Joan zen barikuan aurkeztu zuten proposamena Jaurlaritzak: ordutegi malgutasuna mantenduta, soldata igoera % 6,5ekoa izatea, hain zuzen ere. Hori epeka ordainduko litzateke. Gainera, 195.281 euro bideratzea ere proposatu zuten urrunago joateagatik soldata txikiagoa duten langileen artean banatzeko, eta, 60.000 euro langileriaren artean partekatzeko. Justizia bulego berria sortutakoan, lanpostu guztiak berrikustea ere proposatu izan du Joseba Azkarragak zuzendutako Justizia Sailak, eta hurrengo Lan Eskaintza Publikoan atera beharreko lanpostu kopurua negoziatzeko ere prest agertu da, eta, azkenik, bitarteko langileen hiruartekoak Jaurlaritzako gainerako langileen parean jartzeko.

Sindikatuek hartutako erabakiaren gainean, Justizia Sailak egindako balorazioan euren proposamena “azkena” dela berretsi dute, eta ez dute sindikatuen jarrera ulertzen, adierazi dutenez.

Beraz, lan uzteekin jarraituko dute, martitzen, eguazten eta eguenetan Justiziako langileek.


XVI. mendeko emakumeek lihoa nola ehuntzen zuten ikasi dute haurrek Igartubetin

Igartubeiti baserrian Ehungailua sortzen tailerra egin dute asteburuan. Bost familiak parte hartu zuten bertan, larunbatean. Igartubeitiko telarea bisitatu zuten lehenik, emakumeek XVI. mendean lihoa nola lantzen zuten ikusteko. Ondoren, berrerabilitako materialarekin ehungailu bat eraiki eta oihal bat ehundu zuten.


Aparkaleku berria Olaran eraikinaren ondoan

Jose Migel Iturriotz kalearen 19. zenbakian, Olaran eraikinaren atzeko aldean zegoen orubea egokitu eta azken pintaketa lanak egin ondoren, zazpi ibilgailurentzako aparkaleku berriak egokitu dituzte. Beasaingo Udalaren esanetan, «modu horretan, espazioen aprobetxamendua bultzatuz eta aparkalekuen eskaerari erantzunez» burutu dituzte lanak.


Udalak diruz lagunduko dio Santa Barbarako taberna hartzen duenari

Urretxuko Udalak Santa Barbarako tabernaren eta aterpetxearen pleguak onartu ditu. Tabernaren eta aterpetxearen ardura hartzen duen ostalariak ez du errentarik ordainduko eta udalaren diru-laguntza jasoko du.

Udalak tabernak herritarrei zerbitzu garrantzitsua eskaintzen diela uste du eta pleguen helburua zabalik mantentzea da. Ustiatzaileari kalitatezko zerbitzua eskaintzeko eta ingurua txukun mantentzeko eskatuko zaio eta, trukean, diru-laguntza jasoko du. Diru-laguntza hau urtean 12.000 eurokoa izango da gehienez eta 8.000koa gutxienez. Lehiaketara aurkezten direnek puntu gehiago lortuko dute zenbat eta diru gutxiago eskatu.

Kontratuak bi urteko iraupena izango du eta bost urte bete arte luzatu ahal izango da, gehienez. Udalak eta ustiatzaileak urtero luzatuko dute, ados badaude. Ostalariak taberna astean behin itxi ahal izango du eta hilabeteko oporraldia egiteko eskubidea izango du.

Pleguak azkeneko osoko bilkuran onartu ziren. Maialen Fidalgo zinegotziak helburua Santa Barbarari egonkortasuna ematea dela esan zuen. Izan ere, Urretxuren bizitza sozial, kultural eta turistikorako funtsezkoa dela uste du.

Aldiri kiroldegia

Osoko bilkuran Aldiri kiroldegiko kontratuaren pleguak ere onartu ziren. Izan ere, egungoa maiatzean amaitzen da.

Egungo kontratua 2017koa da eta aldaketa nabarmena ekarri zuen. Lizitazio prezioa asko igo zen, aurrekoarekin ezin zirelako kostuak ordaindu eta langileen eta esleipendunaren arteko ara-zoak sortu zirelako. Hala, monitoreen eta harrerako langileen lan baldintzak hobetzea lortuzen.

Azkeneko osoko bilkuran onartu ziren pleguak 2017koen oso antzekoak dira. Izan ere,udala, kiroldegiaz arduratzen den enpresa eta erabiltzaileak gustura ageri dira. Enpresa esleipenduneko ordezkariak eta udal ordezkariak hiru hilean behin elkartzen dira jarraipena egiteko eta erabiltzaileen iritzia ere jaso dute.

2017ko eta 2021eko pleguen arteko aldeak azken urtebete honetan bizitakoarekin lotuta daude. Udalak egoera berrietara egokitzen jakitea oso garrantzitsua dela ikusi du eta pleguetan ordutegiak eta baldintzak aldatzeko malgutasuna sarituko da. Udaberrian kiroldegia itxita egon zen, baina udalak ez zion enpresari ordaintzeari utzi bere langileak soldatarik gabe geldituez zitezen. Udalak malgutasuna erakutsi zuen eta kiroldegiaz arduratuko den enpresari malgu-tasuna eskatuko dio.

Bestalde, klausula sozialek 2017ko pleguetan baino pisu handiagoa dute eta kontratuaren prezioa nabarmen igo da: 273.425 eurotik 311.041 eurora. Izan ere, kiroldegiak orain arte baino ordutegi zabalagoa izango du. Egun 07:00etatik 21:00etarairekitzen da, baina etxeratze-agindua bertan behera gelditzen denean, 22:00etan itxiko da.

Osoko bilkuran kale garbiketa zerbitzuaren kontratuaren aldaketa ere onartu zen. Kontratu hau 2018ko azarokoa da. Esleipendun enpresa 2019ko urtarrilaren 1ean hasi zen lanean eta ordutik kale-garbigailuak matxura asko izan ditu. Hori dela eta,egun batzuetan ezin izan da erabili.

Kale-garbigailu berria

Urretxuko Udalak kale-garbigailua aldatzeko eskatu dio garbiketaz arduratzen den enpresari. Honek proposatu duen kale-garbigailua egungoa baino hobea da, mangera eta pistola baititu. Kale-garbigailuaz gain, gatz barreiatzaile bat erosiko da. Izan ere, orain arte erabiltzen zena azken elurtean puskatu egin zen.

Kale-garbigailu berriak 126.136 euro (gehi BEZ) balio du. Zortzi urteko epean amortizatuko da. Gatz barreiatzaileak, berriz, 4.700 euro (gehi BEZ) balio du. Udalak 477.931 euro ordaintzen zizkion esleipendunari eta hemendik aurrera 19.675 euro(gehi BEZ) gehiago ordainduko dizkio.

Urretxuko Udalak diru-laguntzen oinarriak ere onartu zituen.Aurreko urteetakoen jarraipena dira, baina koronabirusarekin lotutako klausula bat gehitu dute: elkarteek, aurreikusitako ekintza aurrera ateratzen bada bakarrik kobratuko dute.

Euskara, kirola eta kultura

Euskarari dagokionez, euskara ikasteko eta euskarazko errotuluak eta webguneak egiteko diru-laguntzak egongo dira. Gainera, Goierriko Hedabideak enpresak eta Herri Urrats eta Nafarroa Oinez festek laguntzak jasoko dituzte. Bestalde, ikastetxeek euskara sustatzeko balio duten eskolaz kanpoko ekintzetarako diru-laguntzak eskatu ahal izango dituzte.

Udalak kirol egitasmoetarako laguntzak ere onartu ditu. Aurrekontua 75.000 eurokoa da, baina aurreikusitako ekintzak baino gehiago egiteko aukera badago, aurrekontua handitu egingo da. Kultur elkarteei dagokienez, aurrekontua 61.000 eurokoa izango da. Hauen kasuan ere, diru-laguntza handitu egingo da aurreikusitako baino ekitaldi gehiago antolatzen badituzte. Gainera, udalak herritarren proiektu artistikoak diruz lagunduko ditu. Laguntza hau berria da.


Familiak funtzionatu dezan aholkuak, ostiralean, 'Forum'en

David Barberok Leopoldo Abadia publizista elkarrizketatuko du.

Leopoldo Abadia publizista ezagunak 36 cosas para que la familia funcione saiakera argitaratu berri du eta bere lana hizpide, ostiraleko gonbidatua izango da 'Forum' elkarrizketa saioan. David Barberorekin mantenduko duen hitzorduan zehar, familia barruko elkarbizitza hobetzeko proposamenak egingo ditu eta horrez gain, guraso eta seme-alaben arteko harremanen mekanismoak komentatuko ditu.

'Forum' ostiral honetan emitituko da goizeko 10:10etik aurrera ETB-2n.


Lasaia izan zen martxoaren 28ko udalbatzarra

Aztertutako 14 puntuetatik bik EAJren ezezkoa jaso zuten eta bat mahai gainean geratu zen EAJk hala eskatuta

Gai zerrenda luzea zen martxoaren 28an, iluntzeko 20:00etan, egin zen udalbatzarrekoa. Hamabost puntu zeuden mahai gainean eta 45 minututan bukatu zuten plenoa.

Hiru puntu izan ezik, gainontzeko guztiak gehiengo absolutuz aurrera atera ziren. Kultur Etxeko atezainaren lanaldia aldatzea mahai gainean utzi zuten, EAJk hala eskatuta. Horrez gain, EAJk Orioko Arraun Elkartearen udal instalazioak Arraunketa eta Piraguismoko teknifikazio-zentro bat instalatzeko handitu eta berritzeko obrak exekutatzeko kontratua aldatzeko espedienteari ezezkoa eman zion; kontrako botoa jaso zuen baita ere Orioko Kasko Historikoa Birgaitzeko Plan Bereziaren 3. Hirigintza Jarduketa garatzeko hitzarmen urbanistikoaren eranskinak.

Miriam Uranga falta zenez, Beñat Solaberrieta alkateak kalitateko botoa erabili zuen bi puntu hauek aurrera ateratzeko.

Bateragune auziaren gaineko Bilduk aurkeztutako mozioa, Nafarroa Bizirik Orion taldeak aurkeztutako adierazpena eta Orainek Aberri Egunaren gainean egindako eskariak ahobatez onartu ziren.


Hileta zibilak egiteko gune gehiago eta ordutegi zabalagoa

Hilerri berrian eraikitzen ari diren errautsen parkearen harira, hileta edo omenaldi zibilak egiteko 2010ean onarturiko ordenantza egokitu beharra ikusi du Usurbilgo Udalak. Hainbat hobekuntza txertatzea erabaki du. Hileta edo omenaldi zibilak gune gehiagotan eta ordutegi zabalagoan antolatzeko hobekuntzak hain zuzen. Orain arte hilerri berriko tanatorioan edota itxiturekin Askatasuna plazan antolatu zitezkeen hileta zibilak. Aurrerantzean baita Sutegiko auditorioan eta errautsen parkean ere, astelehenetik larunbatera, goiz (11:00-13:00) edota arratsaldez (18:00-20:00). Aipatu udal ordenantza hau hasieraz aldatzea onartu zuen aho batez udalbatzak, urriaren 31ko osoko bilkuran. Erabakia Gipuzkoako Aldizkari Ofizialean argitaratu eta biharamunetik zenbatzen hasita alegazioak aurkezteko 30 eguneko epea egongo da. Tarte horretan erreklamaziorik egongo ez balitz, ordenantzaren aldaketa behin betiko onartutzat joko da.


Adolfo Arejita euskaltzaina osteguneko 'Mezularia'n

Horrez gain, harremanen tertulia zabalduko da 18:00etan.

Galtzen ari diren euskarazko hitzen inguruan hitz egingo du Adolfo Arejita euskaltzaiak osteguneko 'Mezularia' saioan. Tartea osatzeko, igandean hitz gurutzatuen lehiaketa irabazi berri duen Ainhoa Arregirekin eta euskara ikasten ari den Aritz mutil ingelesarekin ere bi hitz egingo ditu saioak, euskararen eguna hzpide. Harremanen tertulia zabalduko dute arratsaldeko 18:00etan Agurtzane, Aiora, Joanes eta Unairekin; nola joan ote zaie astea?


Voltaia erortzen

Hirugarren diskoa du 'Erortzen' Voltaia taldeak. Aurrekoak baino dantzagarriagoa.

Unaik eta Pablok erakutsi digute nolakoa den.

Hirugarren diskoa du Erortzen Voltaia taldeak. Aurrekoak baino dantzagarriagoa.Unaik eta Pablok erakutsi digute nolakoa den.

Axpirena da ilustrazioa.


Azpeitiko Orkatz kultur elkartearen 25 urteak, mannequin challenge-an irudikatuta

Denbora izoztu zuten joan zen maiatzaren 12an Azpeitiko Orkatz kultur elkartean. Aurten 25 urte betetzen dituela eta, denbora izoztu, eta mannequin challenge-a grabatu zuten hainbat lagunek tabernan jazotzen diren egoera desberdinak irudikatzeko, pasako urteak gogoratzeko eta kultur elkartea “libre eta zabalik” nahi dutela aldarrikatzeko. Gaur zabaldu dute bideoa.

Ekainaren 14an, 15ean, 16an eta 17an ospatuko dute urteurren festa. Egun horietarako prestatu duten egitaraua, hemen:

Ekainaren 14a, osteguna:

19:00etan: herriko hainbat tabernetan, Imanol Ituño eta Asier Kidam magoak.

22:00etan: Gala Nagusia Orkatzen.

Ekainak 15, ostirala:

19:00etan: Txalainaken emanaldia, karpan.

22:00etan: The Potes eta The Fridays Crew taldeen kontzertuak, karpan.

Ekainak 16, zapatua:

12:00etan, Herri kirolak plazan.

15:00etan: Herri Bazkaria Sanagustinen. Bazkalostean, Akerriperen emanaldia.

23:00etan: La Basu, Egurra Ta Kitto eta Bad Sound System taldeen kontzertuak karpan.

Ekainak 16, Igandea:

19:00etan: Anje Duhalderen kontzertua Sanagustin kulturgunean.


Shakiraren erritmoek Bilbo dantzan jarri dute

40.000 pertsona inguruk kolonbiarraren ikuskizunarekin gozatu dute. San Mames etengabean astindu du Shakiraren abesti ezagunenak zituen errepertorioak.

Shakira urakanak Bilbo hartu du larunbat gauean. Barranquillako abeslariak jarraitzaileen aurreikuspenak bete ditu eta egundoko ikuskizuna eman du San Mames futbol zelaian.

Kontzertua 22:00ak aldera hasi da, baina San Mameseko ateak 18:30ean ireki dituzte. 20:30ean Juan Magan eta Ragdog taldeen kontzertuek giroa berotu dute.

Urtebetean Shakirak Bizkaian jotzen duen bigarren aldia izan da. 2010eko irailean BEC Bilbao Exhibition Centren eskaini zuen kontzertuan sarrera guztiak agortu zituen.

Aurretik, Europan zehar biran aritu da eta igandean Bartzelonako futbol jokalariekin ospatu zuen aurten ere Liga irabazi izana.Bere ibilbide osoan 15 lan argitaratuta, 60 milioi diskotik gora saldu ditu Shakirak mundu osoan, eta bi Grammy sari eta zazpi Grammy Latino lortu ditu.


Gimnasia ikastaroa irailaren 26tik aurrera

Jubilatu etxeko gimnasia ikastaroak irailaren 26tik aurrera izango dira, betiko orduetan.


Gizon armatu batek kaosa eragin du AEBko Kapitolioan

Erasotzailea zauritu eta atxilotu du Poliziak. Antza denez, gizonak berak bakarrik egin du erasoa, eta ekintza kriminal “arrunta” izango litzateke, inongo lotura terroristarik gabe.

AEBko Kapitolioaren Poliziak gizon bat zauritu eta atxilotu du, Ganberako Bisitarien Zentroan armaturik sartu ondoren. Emakume bat arin zauritu da gertakarian. Hala ere, erasoak kaosa eragin du Kongresuan.

Polizia bat zauritu dela azaldu dute aurreneko informazioek, baina Matthew Verderosa Kapitolioko Poliziaren buruzagiak gezurtatu du prentsaurrekoan.

Eremuan tiro hotsak entzun ondoren, agintariek Kongresuko inguruak ixteko agindua eman dute berehala eta, segurtasun arrazoiengatik, Etxe Zurira sartzea debekatu dute.

Arma zeraman gizona tiroz zauritu eta Washingtoneko ospitale batera eraman dute. Bertan ebakuntza egin diote.

Tiroketan emakume bat zauritu da. Era berean, ospitalera eraman dute, baina zauri arinak ditu bakarrik.

Lotura terroristarik gabe

Nahiz eta ikerketa zabalik egon, lehen zantzuen arabera, gizonak bakarrik egin du erasoa, eta ekintza kriminala “arrunta” izango litzateke. Honenbestez, lotura terrorista baztertu du Verderosak.

Iturri ofizialek ABC, NBC eta CNN telebistei jakinarazi dietenez, erasotzailea 66 urteko Larry Lawson Tennesseeko gizasemea izango litzateke. Iragan urrian atxilotu zuten dagoeneko, Ordezkarien Ganberako saio bat oihuka eten ondoren: “Jaungoikoaren profeta bat naiz”.


Alberto Arretxea, Miguel Manterola eta Mª Jesus Legaz omendu ditu Arkupeak elkarteak

Bittori Ibarrak ere 85 urte bete ditu aurten

Jakina den bezala, urriaren 13an Arkupeak Elkartekoekbazkide eta omenaldien eguna ospatu zuen. Bertan, 85 urte bete edo beteko dituztenak omendu zituzten, baita 50 urte ezkondurik egin dituztenak ere. Horien artean, Alberto Arretxea eta Bittori Ibarra genituen 85 urte bete dituztenak eta Migel Manterola eta Mª Jesus Legaz-ek 50 urte ezkondurik. Zorionak.

URREZKO EZTEIAK

Miguel Manterola Sunbillan sortu zen, Arria etxean 1932ko martxoaren 10ean. Mª Jesus berriz 1943ko otsailaren 12an sortu zen Orreagatik hurbil, Irati ibaiaren ertzean dagoen herrixka batean, Olaldean. 1962ko abenduaren 1ean Iruñeko San Nikolas elizan ezkondu ziren eta bi seme eta alaba bat dituzte eta sei biloba (bost neskato eta mutiko bat). Seme-alabengandik hurbil bizi dira, Iruñeko Txantrea auzoan, eta ostiralero Sunbillako etxera etortzeko ohitura dute bertako familia eta lagunekin egoteko.

85 URTE

Alberto Arretxea Bertiz ere Sunbillan jaio zen, hain zuzen ere Simonekobordan baina haurra zelarik Zubizargainera joana. Hau 1927ko apirilaren 8an jaioa da. Bederatzi senide ziren osotara eta soilik bi bizi dira. 57 urte ditu ezkondu zela Rosario Iraizozekin eta denetara lau seme-alaba, 10 biloba (5 mutil eta 5 neska) eta birbiloba bat ditu. Aldamenekobordan bizi da eta jubilatuz geroztik hortxe pasatzen du denbora baserriko lanetan.

Bittori Ibarra Agestak ere 85 urte bete ditu, nahiz eta omenaldi bestara ezin izan zuen joan, aulki gurpildunean mugitu behar duelako. Bittori 1927ko urtarrilaren 16an jaio zen. Juan Antonio iriarte Iriarte sunbildarrarekin ezkondu zen 1952ko abenduaren 29an. 1987ko urtarrilaren 15ean alargundu zen. 6 seme-alaben ama da eta 6 biloba (3 neska eta 3 mutil) eta birbiloba bat ditu.

Zorionak berari ere.


Aurretik jarrita dauzkatenak

Krisia, enplegua, gizarte politikak, estatutu berria, bakea eta bizikidetza... EAEko bozetako hautagaitza nagusi gehienen lehentasunetan ageri dira arlo horiek, baina bakoitzak bere ordenan jarrita eta bere ukitua emanda. Legebiltzar pluralak langai izango ditu.

Orain arteko bi inkestek EAJri, EH Bilduri, Elkarrekin Podemosi, PSE-EEri eta PPri eman dizkiete legebiltzarkideak, eta BERRIAk haien programetako lehentasunak dakartza artikulu honetan.

EAJAurrenik, enpleguaGarbi dio EAJk: «Enplegua herri erronka da, eta lehentasun moduan jaso dugu hauteskunde programan». Iñigo Urkullu EAJren lehendakarigaiak eta Joseba Aurrekoetxea EBBko Antolakuntza arduradunak esana da asteazkenean, Gasteizen. Urkullu.eus webgune berrian bi egun lehenago finkatu zituzten lau lehentasunak: enplegua, gizarte zerbitzuak, industria eta autogobernua. Asteazkenean, programaren aurkezpenean, zertxobait moldatuta zetozen «hiru ideia nagusiak»: enplegu gehiago eta hobea, eta hazkunde iraunkorra; gizarte oreka handiagoa eta giza garapena; eta autogobernu zabalagoa —erabakitzeko eskubidea jasota eta Espainiako Estatuarekin alde biko harremana lortu nahian—.

Horiek izanik ildo nagusiak, EAJren programak 1.830 «eginkizun» ditu zehaztuak, «etorkizunerako hamabost erronkatan» sailkatuta. Enplegua sortzea dutenez lehentasun nagusia, erronken zerrendan aurreneko tokian jarri du Urkulluk EAEn langabezia %10etik jaisteko helburua. Zerrendan ageri da 20.000 gaztek euren lehendabiziko lan esperientzia praktikoa izatea ere. INE Espainiako Estatistika Institutuaren urteko bigarren hiruhilekoaren azterketako datuen arabera, Araban, Bizkaian eta Gipuzkoan %12,5 da langabezia; eta, hain zuzen, 25 urtez azpiko lagunen artean %36,7 da.

EAJren beste erronkak: «Biztanleko BPGa Europako Batasunaren %125ean jartzea; ehun berrikuntza egitasmo estrategiko garatzea; BPG industrialaren %25era iristea; bizi itxaropen osasungarria urtebete igotzea; txirotasun tasa %20 jaistea; eskola porrota %7tik jaistea; familiei ematen zaien laguntza %50 igotzea; berotegi efektuko gasen isuria %20 murriztea; genero berdintasunaren alorrean aurreratuen dauden Europako lau herrialdeen artean egotea; 25 urtetik beherako herritarren %75 elebiduna izatea lortzea; gardentasun adierazleetan lidergoari eustea; ETAren behin betiko armagabetzea eta desegitea burutzea, eta bizikidetzan aurrera egitea; eta estatutu politiko berria onartzea, hobeto bizitzeko».

Hori guztia aurrera eramateko «bermea» badutela adierazi du Urkulluk: «Esperientzia».

EH BILDUHerri akordioakEH Bilduk gaur aurkeztuko du hauteskunde programa, Gernika-Lumon, baina abuztuaren 27an aurreratu zituen bere hiru ildo nagusiak, Donostian egindako ekitaldi batean. Arnaldo Otegik jakinarazi zituen hiru ardatzak: alor soziala —eskubideak bermatu, murrizketarik ez—; alor nazionala —burujabetza—; eta bakegintza —«bake osoa», euskal presoak aipatu zituen—. EH Bilduk hiru arlo horietan «herri akordioak» egiteko proposamena egin die EAJri, Elkarrekin Podemosi, gehiengo sindikalari eta gizarte eragileei.

Koalizio independentista prest dago EAEko estatutua berritzeko, erabakitzeko eskubidea jasota, baina baldintza bat jarri du: 2005ean bezala Madrilek ezezkoa emanez gero, oraingoan aldez aurretik «erantzuna» adostea eta alde bakarreko bideari ekitea.

ELKARREKIN PODEMOSAlor sozialaHiru ardatzetan oinarritzen da Elkarrekin Podemosen programa: «Aurrerapauso demokratikoa: bizi, elkarrekin bizi eta erabaki. Gizarte gaiak: guztiontzako aukera berdinak bermatuko dituen Euskadi batean pentsatuz. Eta elkarbizitza: guztion artean ehundu». Ordena horretan aurkeztu zituen Pili Zabala lehendakarigaiak hiru ildoak asteazkenean, Gasteizen. Baina programa hartu, eta ikusten da Elkarrekin Podemosek alor sozialari ematen diola garrantzirik handiena, sarreratik bertatik hasita. Nabarmendu du EAE ere aspaldiko krisirik handienean dagoela, eta berdintasunik eza, enpleguaren prekaritatea eta aukera falta areagotu egin direla. Hala, programako aurreneko atalean —Euskadi sozial eta igualitarioa—, eskubide sozialak dakartza aurreneko puntuan. Zerbitzu sozialak, hezkuntzarako, osasunerako, etxebizitzarako eta gutxieneko diru sarreretako eskubideak gauzatzeko proposamenak aurkeztu ditu. Bigarren puntuan, «enplegu duinaz» eta eredu ekonomikoa aldatu beharraz aritu da. «Euskal gizartearentzako akordio berria ezin da lurralde eztabaidara mugatu», zioen asteon Zabalak. Gizarte gaiak ere hor sartzeaz ari zen. Programako lehen blokean politika feministaz, hizkuntza eskubideez eta parte hartzeaz ere jardun du koalizioak, besteak beste.

Bakea eta bizikidetza da bigarren atala. «Bidegabekeria onartu beharra dago; biktima guztiekiko elkartasuna bermatu behar da, justizia guztiek izan dezaten», esan du Zabalak.

Lurralde eta instituzio eredua dute hirugarren blokea. EAErako «estatus» berria nahi dute, erabakitzeko eskubidean oinarritua, eta Espainian segitzea lehenetsiz.

PSE-EEGizarte gaiak, ez subiraniaEkinbide subiranistei aurre egin nahi die PSE-EEk, erabakitzeko eskubidea-eta herritarren interesen artean ez daudelakoan. Agenda soziala lehenetsi behar dela esan du Idoia Mendia lehendakarigaiak, eta gizarte gaietan eta ekonomian herritarrekin pentsatuta egin behar direla politikak.

EAEko autogobernua «hobetzearen eta handitzearen» alde dago, baina erabakitzeko eskubidea jaso gabe, eta, gainera, uste du lehendabizi PSOEk sustatutako Espainiako Konstituzioaren erreforma egin beharko litzatekeela.

Programan jakinarazi dituzten ildo batzuk hauek dira: hezkuntza, etorkizunaren oinarri; osasunerako eskubide unibertsala; kohesio soziala; berdintasunaren agenda; gazteei aukerak etorkizuna izan dezaten; eta bizikidetzaren kultura eta memoria.

PPEspainiaPPk ez dakar zehaztuta zein diren hauteskunde programako beste ildo nagusiak, baina Alfonso Alonso lehendakarigaiak egun hauetan azpimarratu du EAEn «proiektu abertzalearen alternatiba» izan nahi dutela. EAJra «lerratuta» omen dago PSE.

EAJren kudeaketagatik, erkidegoa geldirik ikusten du PPk, dela ekonomian, dela osasun arloan, zerbitzu sozialetan, azpiegituretan... eta iritzi dio Eusko Jaurlaritzak bestelako kudeaketa bat izan behar duela. «Espainia osoan izandako posizioak berreskuratu behar ditu Euskadik». Estatuko PPren gestio eredua laudatu du, «modernoa» dela iritzita.

Autogobernuaren alorrean ez du aldaketarik planteatu Alonsok. 1979an onartu zen Gernikako Estatutua, eta Espainiak oraindik bete gabe du, baina EAEko PPk esan du estatutuak erabateko balioa daukala gaur egun.


Cabacasen inguruko pintada EAJtaren egoitzan

Joan den urtean Ertzaintzak botatako gomazko pilota baten kolpearen ondorioz hil zen Iñigo Cabacas bilbotarra. Eusko Jaurlaritza PSEren esku zegoen orduan eta auzia ikerketan hainbat gora behera izan ziren. Hiru agentek esan zuten gau hartan bota zituztela pilotak, gainontzekoek ez zutela bota edo ez zuten deklaratu eta auzibidea laburra izan zen, nahiz eta gero eskaera berriak egin diren. Gaztearen heriotzaren egunean Bilboko segurtasun dispositiboko parte zen Ertzaintzako burua EAEko polizia zuzentzeko aukeratu berri du EAJk. Altsasuko Ernain uste dute erabaki horrek Cabacasen senide eta lagunei "errespetu falta" adierazten diela, "daraman umiliazio eta samin guztiarekin. Cabacasen memoria eta duintasuna hil dutela irmoki salatu nahi dugu". EAJtaren egoitzan hildakoaren irudia margotuta agertu da, "zuek hil duzue" testuarekin batera.


Baieztatutako hamazazpi koronabirus kasu daude eskualdean

Egunetik egunera, geroz eta gehiago dira Urola Kostan koronabirusak jota dauden herritarrak. Eusko Jaurlaritzak gaur kaleratu dituen datuen arabera, dagoeneko hamazazpi dira eskualdean baieztatu ahal izan dituzten kasuak. Horietatik gehienak Zarautzen daude, hamahiru; atzo baino bi gehiago. Getarian, Azkoitian, Azpeitian eta Zumaian, berriz, kutsatuen kopuruak ez du gorabeherarik izan atzotik, eta baieztatutako kasu bana dago. Eskualdeko gainontzeko herrietan ez dute koronabirus kasurik antzeman, oraingoz. Dena dela, baieztatukoak baino gehiago izan daitezke gaixorik dauden herritarrak.

Urola Kostan ez ezik, Euskal Herrian ere hazten ari da COVID-19 gaitza dutenen kopurua. Guztira, baieztatutako 2.065 kasu daude —atzo baino 333 gehiago— eta 96 dira hildakoak; horietatik hemezortzi, azken 24 orduetan.

Eusko Jaurlaritzak baieztatu du 1.725 direla Araban, Bizkaian eta Gipuzkoan koronabirusa duten herritarrak, atzo baino 260 gehiago. Azken 24 orduetan hamalau lagun hil dira eta dagoeneko 85 dira hildakoak.

Koronabirusak eragindako krisialdia hasi zenetik, Araban baieztatu dituzte kasu gehien, 801 —atzo baino 98 gehiago—; Bizkaian, 651 —atzo baino 112 gehiago—; eta Gipuzkoan, 273 —atzo baino 50 gehiago—. Erietxeetan daude 648 lagun —atzo baino 148 gehiago— eta hamazazpik senda agiria jaso ahal izan dute. Hiru herrialde horietan hildakoak, berriz, 85 dira dagoeneko. Araban 55 lagun zendu dira; Bizkaian, hemeretzi; eta Gipuzkoan, 11.

Nafarroan, berriz, dagoeneko 664 dira koronabirusak jotako herritarrak —atzo baino 71 gehiago— eta azken 24 orduetan lau lagun hil dira; beraz, guztira hamar dira hildakoak. Nafarroako Gobernuak emandako datuen arabera, gaitzak jotako 222 lagun daude erietxean eta batek senda agiria jaso ahal izan du.

Ipar Euskal Herriko datu zehatzik, aldiz, ez dago. Frantziako osasun sistemak eskualde administratiboen araberako datuak ematen ditu —Pirinio Atlantikoetan 32 atzeman dituzte—, baina ez da posible probintziaka bereiztea. Jakin da, hala ere, gutxienez zazpi eri daudela Baionako erietxean, Lapurdin. Zuberoako gaixoak, berriz, Pauko ospitalera eramaten dituzte, eta han hil zen zuberotar bat. Atharratzeko emakume bat ere han ari dira artatzen. Horiekin, bederatzi dira orain arte Ipar Euskal Herrian koronabirusak kutsatutako pertsonak.


[Galeria] 500 amets zerua argitzeko

Ipar haizeak barrualdera bideratu zituen espigoietan askatutako koloretako kriseiluak

Gure Esku Dago plataformako Behe Bidasoko hiru taldeek —Hondarribia, Irun eta Hendaia— Ametsek ez dute mugarik goiburuko ekitaldi bateratua egin zuten larunbat gauean ibaiaren bokalean. 500 kriseilu askatzea zen helburua, eta, haizearen eraginez guztiek zeruko bidea hartu ez zuten arren, ikusgarria izan zen ekintza eta dozenaka eta dozenaka ametsekin piztu zen badiako zeru iluna.

Asko izan ziren bi espigoietan elkartutako familia, lagun koadrila eta herritar taldeak. Ateri zen, baina haize hotza sartzen zen itsasotik eta ez zen erraza kriseiluak pizten asmatzea. Edonola ere, giroa paregabea izan zen eta antolatzaileek salgai jarritako kriseilu guztiak agortu ziren, baita txokolate beroa ere.


MUSIBLA #46: CarSeatHeadrest, Mursego MUTU, Rodrigo Leao, Goran Bregovic, Ed Harcourt eta Edith Frost

Gaurkoari hasiera emateko Estatu Batuetatik datorren CarSeatHeadrest taldea pintxatuko dugu. Virginiako taldeak Twin Fantasy izeneko diskoa kaleratu zuen otsail partean eta bertatik bi abesti hartu ditugu. Jarraitzeko Maite Arroitajauregik (Mursego) dantza garaikideko proiektu baterako musika landu du MUTU izeneko proiektu honetan. Mursegoren fineziak eta sentikortasunak emaitza ezin borobilagoa lortu dute oraingoan. MUTU ez da argitaratu, Maite Arroitajauregik bidali digu propio irratian jartzeko eta diskoa aletzen joango gara saioz saio. Ez galdu. MUTU diskoaren giroak kutsatuta Rodrigo Leãoren Cinema eta Goran Bregovic-en Tales and Songs from Weddings and Funerals diskoetatik abesti bina ekarri ditugu. Eta bukatzeko Ed Harcourt eta Edith Frost entzun ditugu.

https://bilbohiria.com/docs2/2018/musibla/180615musibla_046.mp3

Deskargatu hemen.

https://www.youtube.com/watch?v=WrgP6X5tlEE


Zuhaitz Eguneko ibilaldia antolatu du udalak zapaturako

San Andresko elkartean batuko dira goizeko 10etan. Hitzaldi eta bideo emanaldiaren ostean, ibilaldia egingo dute Alvaro Aragon EHUko irakaslearekin, zuhaitz motzak” ezagutzeko. Irudia: Askabeittiko pago motzak.

“Zuhaitz motzak” ustiaketa jasangarriaren eredu

Altura jakin batera mozten diren landareak; zuhaitzak zabaldu eta adar gehiago sortzea ahalbidetzen duen teknikarekin.

Baso hauetatik ateratako egur-ikatza erregai moduan erabili izan zen; burdin-oletan, eta ontzigintzan, esaterako. Altura jakin batean moztuta daude, eta bateragarri egiten ditu egur ustiaketa eta abeltzaintza.

Bertako espezietan oinarritutako baso kudeaketaren eredu biziak dira, baso kultura jakin bateko eredu eta adibide. Ingurugiroaren aldetik oso sistema aberatsa sortzen dute, bioaniztasunaren gordailu garrantzitsuenetakoa direlarik.

Eguneko plana

Hitzaldia eta bideoa Alvaro Aragon EHUko irakaslearekin.

Ondoren txango bat egingo da zuhaitz motzak dauden basoak ezagutzera.

Amaitzeko hamaiketakoa.

Izen-ematea

Derrigorrezkoa ez bada ere, komeni da aurrez izena ematea. Horretarako deitu 699774960 telefonora edota idatzi rokeakizu@bildusoraluze.com helbidera, Roke Akizu ingurumen zinegotziari jakinarazteko.


Etxetikan Korroska bertso katea: Leire Akizu eta Ekain Nestor

Urretxu eta Zumarragako bertso eskolak bertso katea antolatu du konfinamendu egun hauetarako. Egitasmoaren izena Etxetikan korroska da. Katea Beñat Torresek hasi zuen: Gorka Azkarateri eta Gorka Ojangureni puntu bana jarri zien Batetikan korroska doinuan, hauek erantzun zezaten. Behin puntua erantzunda, beste biri puntua jarri zieten. Horra hor bi kateak eta oraingoz azken katebegiak direnek, Leire Akizu eta Ekain Nestar, abestu dituzten bertsoak.

1. katea: Beñat Torres, Gorka Azkarate, Iker Soraluze, Asier Murua, Joseba Segurola, Juanjo Aranburu, Iñaki Aranburu, Pablo Alvarez, Agurtzane Zaldua, Roberto Renilla, Uxue Fernandez, Josu Aztiria, Iban Altuna, Gorka Quevedo, Maialen Akizu, Saioa Etxaniz, Iñigo Igartza, Markel Beltza, Alain Beltza, Arkaitz Aizpuru, Samuel Segade, Jeni Galdos, Aitor Lizarazu, Iñaki Larrañaga, Lutxurdio, Juanjo Sagastibeltza, Asier Iriondo, Joxe Arizkorreta, Ekaitz Arruti, Ekain Aseginolaza, Beñat Idiakez, Ainhoa Aguado, Amaia Iturriotz, Jone Alberdi, Antton Fernandez, Edurne Plazaola eta Leire Akizu.

2. katea: Beñat Torres, Gorka Ojanguren, Jorge Andueza, Eguzkiñe Plazaola, Maria Erostarbe, Iguntze Aseginolaza, Nerea Gabirondo, Leire Larrañaga, Andoni Jaka, Joanes Jaka, Iñigo Ramos, Manex Mantxola, Haritz Berasategi, Jon Urzelai, Gorka Erostarbe, Gorka Ganuza, Gaizka Oiartzabal, Rocio Varona, Itziar Pildain, Xabier Elgarresta, Iker Otegi, Aritz Soraluze, Eneko Igartua, Aitor Zabaleta, Manex Agirrezabal, Oihane Vicente, Gorka Santesteban, Eñaut Urbizu, Pello Etxeberria, Aitor Goia, Pello Rodriguez, Ander Lasa, Jon Aztiria, Joseba Angulo, Jokin Zaldua, Gorka Gabilondo eta Ekain Nestar.


"Zaintzapeko pisuetan gaudenoi buruzko albisteak ezkorrak dira beti"

Gipuzkoako Aldundiaren zaintzapean dauden sei gaztek unibertsitate ikasketak egin ditzaten elkarlana abiatu dute EHUk eta Aldundiak. Ane Garcia gazte horietako bat izan da Mezularian.

Euskal Herriko Unibertsitateak (EHU) eta Gipuzkoako Aldundiak 'Arrakasta' programa jarri dute abian. Aldundiaren zaintzapean diren gazteek unibertsitate ikasketak egin ahal izatea bermatu nahi dute ekimenak, eta ikasturte honetan sei gazte ari dira horretan. Zuzenbide ikasketak ari da egiten Ane Garcia, gazte horietako bat.


Laudion egingo da “Memoriaren Plaza” erakusketaren XX. edizioa

Herriko udal-talde politiko guztietako ordezkariek hartu zuten parte ekimenaren aurkezpenean, Aintzane Ezenarrorekin batera.

“Memoriaren Plaza” erakusketa ikusgai egongo da Laudion urriaren 15etik 21era. Lehen egunean egingo dute irekiera ekitaldia, 18:00etan. Gaian interesa duen orori luzatu diote bertaratzeko gonbita. Erakusketa ibiltari horren XX. edizioa izango da Laudiokoa. Euskal Autonomi Erkidegoko hiri eta herri nagusienetatik igaro da dagoeneko egitasmoa.

Hezkuntza tailerra

36.000 lagunek hartu dute parte orain arte eginiko edizioetan. Horietako asko -5.100- DBH 4. mailako, Batxilergoko eta Lanbide Heziketako ikasleak izan dira. Laudion ere herriko ikasleei zuzendutako tailerra ere eskainiko dute Gogora institutuko kideek. Jakinarazi dutenez, Laudio Ikastolako DBH 4. mailako ikasleek hartuko dute parte bertan. “Hainbat tailer emango dira inguruko ikastetxeetako ikasleentzat”, aurreratu dute antolatzaileek.

Astelehenean egin zuten egitasmoaren aurkezpena Laudioko Udaletxean. Udal talde politiko guztietako ordezkariek hartu zuten parte aurkezpenean. Bertan egon zen baita ere Aintzane Ezenarro, Gogoraren ( Memoriaren, Bizikidetzaren eta Giza Eskubideen Institutua) zuzendaria, institutu hori baita erakusketaren antolatzailea.

Hainbat biktimen lekukotzak jasoko ditu erakusketak. “Gerra Zibilaren nahiz 107/2012 Dekretuaren babespeko frankismoaren biktimen memorien lekukotzak entzun ahal izango dira, bai eta terrorismoaren biktimenak ere”, azaldu dute Gogora institutuko kideek. Tokiko hainbat lekukotza eta informazio-iturri ere egongo dira erakusketan. Laudion ekoitzitako Otsoaren Hatsa filma laburra proiektatuko dute, adibidez. Mahai-inguruak ere eskainiko dituzte, eta bisitariek ere aukera izango dute euren lekukotzak eta iritziak plazaratzeko, bideo-grabaketen bidez edo “mezuen hormen-irudia” baliatuta.

Aldaikorreka aparkalekua dagoen tokian muntatu dute erakusketarako karpa:


Currinen taldea euskal alderdi guztiak biltzen saiatuko da

"Nazioarteko Harreman Taldea" Euskal Herrian dago etorkizun hurbil batean euskal alderdi guztiek bakeaz eta normalizazioaz batzarra egitea helburu.

Brian Currin Hegoafrikako abokatua buru duen "Nazioarteko Harreman Taldea" Euskal Herrian dago etorkizun hurbil batean euskal alderdi guztiek bakeaz eta normalizazioaz batzarra egitea helburu.

Paul Rios Lokarriren koordinatzaileak atzo baieztatu zuenez, aipatu taldea bart iritsi da Bilbora eta Euskal Herrian egongo da ostirala arte bilera lotzeko kudeaketak egiten.

"Egiten dituzten bileren eta lanen erabateko diskrezioan laguntzen diegu", adierazi zuen atzo Riosek "Nazioarteko Harreman Taldea" osatzen duten sei kideen agendaz galdetu ziotenean.

Currinek sustatutako taldea 2010eko azaroan sortu zen "Euskal Herrian normalkuntza politikoa lortzeko prozesua arintzeko". Ezker abertzalea legeztatzearen eta euskal presoak hurbiltzearen alde agertu izan da, baina Espainiako Gobernuak ez dio egindako lana aitortzen.

ETAren su-etena Egiaztatzeko Nazioarteko Taldearengandik bereizita dago, baina lan egiteko modua antzeko da, aldebiko bilerena.


Izaskun Del Cerroren euskarazko zumbaren zazpigarren atala, hemen ikusgai

Izaskun Del Cerro urduñarrak konfinamendua arintzeko euskarazko zumba saioen 7. atala plazaratu du, etxean jarduera fisikoa eginez gozatu eta izerditzeko.

Hauek dira iragan lau asteetan eskainitakoak:


LibraryThing, zure liburuak katalogatzeko

LibraryThing aurkitu berri dut, on line aplikazio bat liburuak katalogatzeko. Gai omen da AEBen Kongresuko Liburutegian bilatzeko, baita Amazon konpainiaren bost dendatan (salbu Italiakoa) eta munduko 690 liburutegitan. Bestela esanda, del.icio.us edo Diigo moduko bat, baina liburuetarako.

2006an sortu zen, eta aukera ematen du profil pertsonal bat sortuta, lehenagotik katalogatuta edo argitaratutako edozein liburu bilatu, aurkitu eta gehitzeko norberaren bildumetara. Aplikazio hau erabilita liburuak kritikatu, etiketatu, sailkatu, antolatu, filtratu eta taldetan bana daitezke. Halaber, erabaki daiteke zein den azalik egokiena jaso direnen artean, norberaren erreferentzian erabiltzeko.


Irunen kantu eta dantza ekimena, igandean

Meakako Adixkideak Dantza Taldeak Irunen kantu eta dantza jardueraren beste ekitaldi bat antolatu du udalaren laguntzarekin, iganderako. Emanaldia 11:30ean abiatuko da Zabaltza plazan, eta mutxikoak, manexak… dantzatzeaz gain, Bagare, Loreak udan… entzungai izango dira.


A gripearen aurrean zela jokatu azaldu dute ospitaleko medikuek

Momentuz, Arrasateko ospitalean A gripearen susmoarekin ingresatutakoen artean bik izan dute gaixotasun hori, eta biak pertsona helduak izan dira. Datu hori jakinarazi zuten atzo (martitzena) Eskualdeko Ospitaleko ordezkariek A gripearen gainean eman zuten prentsaurrekoan.

Euskal Autonomia Erkidegoan A gripearekin lotuta dagoen proportzioa ere helarazi zuten: 100.000 bizilaguneko 123 kasu gertatzen dabiltza. Eta horrekin batera, jakinarazi zuten Osakidetzak telefono zenbaki bat jarri duela herritarren eskura, medikuarengana joan baino lehen, telefonoz kontsulta egiteko. Honako hauxe da zenbakia: 900 47 47 32.

Sintomak

Herritarrei laguntze aldera, A gripearen gaineko informazio orokorra ere helarazi zuten prentsaurrekoa eman zuten hiru medikuek, Ana Isabel Quinterok, Diagnostiko Unitateko arduradunak, Javier Zubizarretak, Arlo Medikoko arduradunak eta Carlos Canduelak, Pediatria Zerbitzuko arduradunak . Adibidez, gogora ekarri zuten A gripearen sintomak eta ohiko gripearenak antzerakoak direla: 38tik gorako kalentura, buruko mina, gaizkiegona, giharretako mina eta lau gaixotatik batek digestio arazoak.

Ez kontagiatzeko

Kontagioa saihesteko aholkuak ere eman zituzten; azpimarratu zuten zuzenena dela eskuak sarri garbitzea ur eta xaboirekin edo alkohola duen garbigarriren batekin, bereziki, gaixoren batekin edo haren gauzekin kontaktuan egon bagara. Eta aditzera eman zuten ez dela demostratu A gripea kontagiatzen denik txerri okela jatearren eta ezta ere ondo eginda dauden jakiak jatearren.

Astebete etxean

Norbera gaixo egonez gero, berriz, lehenengo eta behin etxean geratu beharra dago astebetean, eskuak sarri garbitu behar dira eta eztula egiteko musuzapiarekin estali behar dira sudurra eta ahoa, erabilera bakarreko musuzapiarekin. Musuzapirik ezean, besoaren barruko aldearekin estali beharra dago.

Umeei aspirinarik ez

Konplikazio bako A gripea izanez gero, ohiko gripeari aplikatzen zaion tratamendu bera aplikatzea gomendatu dute: hidratatu ondo, parazetamolak edo antiinflamatorioak hartu eta atsedenean egon. Gogora ekarri zuten umeek ez luketela aspirinarik hartu beharko Reye izeneko sindromea garatzeko arriskua dutelako.

Maskaratxorik egunero, ez

Bestalde, maskaratxoen gainean ere berba egin zuten; labur esanda, ez dute gomendatzen maskararik erabiltzea egunero. Gripearekin kutsatutako gaixoekin lanean dabiltzan medikuek bakarrik erabili beharko dituzte, eta ospitaleguneetan dauden gaixoek ere bai.

Zein bakunatu?

Eta besteak beste, A gripearen kontrako bakunari dagokionez, esan zuten Europear Batasunak gomendatu duela hiru pertsona motak hartzea bakuna hori: gaixotasun kronikoren bat duten sei hiletik gorakoek, haurdunek, osasun langileek eta gizartearendako ezinbestekoak diren zerbitzuetako langileek. Kanpoan utzi dituzte, adibidez, sei hilabete eta 14 urte arteko ume sanoak eta irakasleak.


The English School eta Aitor Ikastola izango dira Haur Danborradako protagonistak

Haur Danborradari buruzko xehetasunak finkatzeko bilera egin dute gaur, 18:00etan, Viktoria Eugenia Klubean. Bertan, 2014ko Haur Danborradako pertsonaiak eramango dituen ikastetxea zein izango den zehazteko zozketa egin dute, eta The English School ikastetxeari egokitu zaio ohorea. Easo Ederra, Jenerala eta damak, besteren artean, ikastetxe honetako ikasleen artean aukeratuko dituzte.

Danbor Nagusia txandakatuz aukeratzen dute urtero, irteera ordena kontutan izanik. Aurten Aitor Ikastolakoa izango da Danbor Nagusia.


Desarrazoia

Lekeitiotik iritsi behar dute zenbait ikaslek Eusko Legebiltzarrera sarreran dauden ertzainek euskaraz ez dakitelako alarma piztu dadin. Eskandalua sortu da eskandalagarria delako milaka ikasle hartzen dituen erakunde bateko egoitzaren harreran dagoen funtzionarioak hizkuntza ofiziala ez ezagutzea, nahiz eta jakin ohikoa dela ertzain elebakarrekin topo egitea, izan kontrol batean edo polizia etxean. Legebiltzarkideek ere bazekiten lehendik sarrerako polizia horiek erdaldunak direla. Baina hain da ohikoa, Lekeitiotik iritsi behar baitute eskandalagarria dela gogorarazteko.

Hori gutxi ez, eta, eskandaluari arrazoiekin erantzun beharrean, Estefania Beltran de Heredia sailburuak desarrazoiaren bidea hartu zuen atzo, Ertzaintza euskalduntzeko ezintasuna nabarmenago egiteko. Desarrazoia, Ertzaintza 1982an sortu bazen ere, 1998ra arte kontratatutako 7.432 ertzainei ez zitzaielako eskatu euskaraz jakitea. Desarrazoia, 2014an zeuden 8.000 ertzainetatik 3.000 inguruk soilik zutelako egiaztatua lehen hizkuntz eskakizuna —EGA, 147k—. Desarrazoia, ez zelako ETA izan duela hiru urte —24. promozioan—, arazoa antzemanda egonik ere, soilik ertzainen erdiei eskatu ziena euskaraz zekitela egiaztatzeko. Desarrazoia, Beltran de Heredia bera izan zelako parlamentuan erakutsi zuena euskararen aldeko hautua egiten duten ertzainek presioak jasaten dituztela lankide eta buruen partetik.

Ageri du sailburuak ez dela inoiz minduta sentitu legebiltzarreko sarrerako ertzainek gazteleraz aritzera behartu dutelako. Ageri du, atzoko agerraldiarekin, ez dutela behartu behar izan. Haien lekuan jarri besterik ez du egin, hauteskunde kanpainan Idoia Mendia euskaraz ez dakiten herritar gaixoen lekuan jarri izan den bezala. Lekeitioko ikasleen lekuan jartzen denean jakingo du zergatik diren alferrik euskararen aldeko lan eta kanpainak halako desarrazoiekin.


Ganbara saski taldea, kronikak

BERGARA 67–42 GANBARA

SENIORRAK. Taldea zazpi jokalariekin abiatu zen, gauzak horrela, zonakako defentsarekin aritu ziren lehen zatian. Aurkariak, nolanahi ere, hiruko saskiratzeekin ondo baino hobeto erantzun zuen. Bigarren zatian defentsa sistema aldatu arren, ezin markagailuan aurrea hartu.

Ganbara–Novamak. Ig, 23. 10:00.

ATC.SS 99–24 GANBARA

KADETEAK. Aurkari honek ere presioa ezarri zuen eremu guztietan. Piskanaka bada ere, presio horretatik ateratzen doa piskanaka. Azken pasearekin asmatzea, epe laburrerako ikasgaia. Patsadaz eta lan eginez hobekuntza iritsiko da.

Ganbara–Easo. Lar, 22. 12:00.

ESKOLARTEKOAK

Ondarreta 4B 32–6 Lasalle 3

Berdeak 20–22 Ikastola 4B

Gorriak 16–12 Ikastola 4A

Urdinak 58–5 Ikastola 3A

Ondarreta 3 20–10 Ikastola 3A


Tolosako Ezker abertzalearen batzarra gaur 20:00etan

Ezker abertzaleak egoera politikoaren eta hauteskundeen inguruan aritzeko herri batzarra antolatu du. Batzar hau gaur Tolosako kultur etxean izango da, beheko solairuan, 20:00etan. Bizi dugun momentu politikoaren garrantzia azpimarratuz, Tolosako ezker abertzaleak bertan parte hartzera gonbidatu dituzte herritarrak.